Мулкдорлик тузумида Ер ислоҳоти – Birdamlik.info\nМулкнинг шаклига кўра унга муносабат турлича бўлади. Давлат мулки, жамоатчилик мулки, бошқа шахсларга оид мулк, яқин қариндошнинг мулки ва ўз шахсий мулкига кўра уларга муносабат ҳам ўзаро фарқ қилади.\nФараз қилинг, деҳқон 1 гектар ерни ишлатади. Унинг мулкка бўлган муносабати мазкур мулк турига кўра фарқли шаклланади. Бунда икки омил роль ўйнайди: биринчидан, унинг ердан кутаётган манфаати, иккинчидан, ундаги мулкдорлик ҳисси. Ерга эгалик қилувчишахс, яъни мулкдорнинг ўз ерига бўлган эътибори, унга берган аҳамияти давлат мулкидаги ерга нисбатан кўпроқ бўлади.\nЎзбекистонда, аввало, сиёсий ислоҳотлар ўтказилади, бу билан бошқа соҳалардаги ислоҳотлар учун замин яратилади. Ерни хусусийлаштириш учун Олий Мажлис депутатлари тарафидан махсус қўмита тузилади. Ер Қўмитаси номли мазкур қўмита соҳа мутахассисларини жалб қилиб, улар иштирокида Ер хақидаги қонун лойиҳасини ишлаб чиқадилар. Бу қонунда ерларни туманлар миқёсида хусусийлаштиришни кўзда тутади, унга кўра Ўзбекистондаги ерлар туманларнинг ер майдони, аҳоли сони, аҳолининг зичлигини ҳисобга олган ҳолда, хусусийлаштиришнинг бир неча турлари кўзда тутилган қилинади. Олий Мажлис тарафидан “Ер хақидаги қонун” ишлаб чиқилгач, ушбу қонун туман кенгашлари тарафидан туманларда татбиқ қилинади.\nМен ўз Сайловолди дастуримнинг “Сиёсий ислоҳотлар” бўлимида Республикадаги барча туман ва вилоят ҳокимларини эркин ва адолатли сайланишини ёзиб ўтганман. Бу ислоҳотлар натижасида ватандошларимиз ўзҳақ ва эркинликлари, жумладан, сайлаш ва сайланиш ҳақлари доирасида, вилоят, туман кенгашлари ва ҳокимликларига халқпарвар ва адолатли инсонларни сайлашга эришадилар, ҳамда “Ер ҳақидаги қонун”да белгиланган нормалар асосида ўз туманларидаги ерларни хусусийлаштириб олиши мумкин бўлади.\n3. Хусусийлаштириладиган ер майдонлари туман аҳолисига нисбатан етарли бўлган туманларда ерлар аҳоли бошига қараб тенг тақсимланади. Ерни хусусийлаштиришда фақат ерни хусусийлаштиришга кетган харажат ва ваучернинг таннархи ҳисобга олиниб, йиғим олинади. Ушбу йиғимнинг нархи АҚШ долларида кўрсатилади. Ваучерлар туманларга қараб фарқли кўринишда ва рангда бўлади. Ваучерда ер эгасининг паспортининг (балоғатга етмаган бўлса, метрикасининг) серия номерлари ёзилиб, унда ваучер эгасининг исми ва фамилиси кўрсатилиши керак. Вояга этмаган фуқароларнинг ваучерларини унинг ота-оналари эркин муомалага киритадилар. Туманнинг эгаллагани ер майдони ва тумандаги аҳолининг зичлигига қараб ваучерлардаги ер миқдори турлича бўлиши мумкин. Мисол учун баъзи туманларда ваучерда ер майдони тахминан 0,01 Га бўлса баъзи туманларда бу 0,0001 Га бўлиши мумкин. Қўлига ваучер тегган Ўзбекистон фуқароси қўлидаги ваучерни сотиши ёки бошқа одамларнинг ваучерини сотиб олиши мумкин. Ваучерлар фақат битта эмиссияда чиқарилиб, бир ёки бир неча марта муомалага киргач, улар ер майдонларининг мулкдорлари қўлида сақланади.\nХусусийлаштирилаётган ерлар олдиндан ўлчанган, камида 1 Га юза сатҳига эга бўлган миқдорда карталанган ҳолда хусусийлаштиришга тайёрланади. Янги ер эгаси (яъни мулкдор) ерини сотмоқчи бўлса ёки бошқаларга ҳадя этмоқчи бўлганида, олувчилар албатта ваучерлар борлигига эътибор қилишлари керак. Ҳамда ерлар бошида 10 йил давомида карталари бузилмаган ҳолда сотилади ва олинади.\nВаучерлар фуқароларнинг қўлига тегиши билан, бу ер эгаларибир йил ичида ўзларига етарлича, одамлар қўлидаги ваучерларни қимматбахо қоғозлар биржаларининг жойлардаги бўлимлари орқали сотиб олишлари ёки улар уюшмалар ташкил этиб, фуқаролар қўлларидаги ваучерларни пай, улуш кўринишида ушбу уюшмага киритиши ва ушбу ерларини олишлари мумкин. Агар улар бир йил ичида бу ерни ололмасалар, унда бир йилдан сўнг ушбу туманда яшовчи ҳар қандай фуқарога туман бўйича истаган ерларни қўлида йиққан ваучерлари орқали қўлга киритиш имконияти берилади. Туман фуқаролари учун ҳам бир йил муддат бериш мақсадга мувофиқдир.\nБир йил ичида туман аҳолиси барча ерларни хусусийлашишига эришмасалар, у ҳолда учинчи йил вилоят аҳолисига рухсат берилиши керак. Шунда ҳам ерлар ўз эгасини топмаса, унда тўртинчи йил республика аҳолисига бу имкониятни бериш керак.Агар шундай ҳолатда ҳам республика бўйича ерлар ўз эгасини тўлиқ топа олмаса, унда чет эл фуқароларини бу ишга жалб қилиш мумкин. 10 йил давомида ерлар ўз эгасини топмаса, унда хусусийлашмаган ерлар давлат заҳирасига қайтариб олиниши керак.\nХорижий мамлакатларга махсулот сотган фермерларбозордаги нарх-наводан келиб чиқиб сотадилар. Ҳар бир келишув фермернинг ихтиёри билан амалга оширилади. Ҳеч бир давлат амалдори пора эвазига махсулот нархини сунъий равишда пасайтира олмайди. Хорижга махсулот сотиш билан фермерлар Ўзбекистонга валюта олиб кирадилар.\nФермернингпули, деярли тўлиғича, валютада, мустақил, ишончли банкларда сақланади, демак, банкларнинг хизмат кўлами кенгаяди, уларнинг кредит бериш имконияти ошади, суғурта бозори ривожланади. Фермерларнинг қўлидаги валюта кўплаб молиявий институтларнинг кўпайишига ва ривожланишига олиб келади.\nBahsOnline: Фермерлар ерларини “мақбуллаштириш”га эҳтиёж борми? 10.11.2015 / Иқтисод


ЕИ қочқинлар учун "Болқон йўналиши"ни ёпиб қўймоқчи\nЕвропа Иттифоқи мамлакатларининг Брюсселдаги саммити вақтида қочқинларнинг Греция орқали "Болқон йўналиши" бўйича Европанинг бошқа мамлакатларига ўтишини чеклаш масаласини муҳокама қилишади. Германиядаги Bild нашри муҳаррири бу бўйича ҳужжат матнини ўз твиттерига жойлаштирган.\n"Болқон орқали қочқинларнинг нотекис оқимига барҳам берилади", дейилади ҳужжатда.\n7 март куни Брюсселда ЕИ давлатлари ҳамда Туркия иштирокида навбатдаги саммит бошланади. Унда Европадаги муҳожирлар инқирози масаласи муҳокама қилинади. Анқара қочқинларни ўз ҳудудида сақлаб туриш учун 3 млрд евро миқдорида маблағ сўрашни режалаштирган.\nЧехия президенти Милош Земан Туркияга муҳожирлар учун 3 млрд евро ажратилишига қарши чиққани ҳақида хабар берилганди.


5/17/2007 12:27:34 AM\nКучага чиксам бир киз келаётган экан, якинлашганда менга табассум билан каради, янада якинрок келгач "Салом" деди. Мен хам "Салом" дедим инглиз тилида, негадир узимни унгайсиз сездим. Секин юриб автобус тухтайдиган бекатга келдим. Бекатда бир болакай, икки аёл ва бир кари чол бор эди. Кайсига кузим тушса менга табассум билан "салом" дейишди. Мен хам салом дедим. Автобус келди. Секин чикдим. Хайдовчи "Салом, бугун узингни кандай сезаяпсан"(Hi, how are you feeling today?) деди. Уша пайтда бу сузнинг маъносига бормасдим хам. Салом, дедиму бошка индамадим. Автобусдан тушаётганимда шафёр жилмайиб "Кунинг марокли утсин"(Have a nice day) деди.\nБу менинг Канададаги биринчи хамрохсиз кучага чикишим эди. Одамлар жуда хушмуомала, сертакаллуф ва чехраси очик эди. Хаёлимга бу одамларда муаммо йук деган фикр келарди. Хатто бошлик ва ишчи уртасида купинча фарк сезилмайди: узаро дустона, самимий муомала. Узимни одамлар ичига сигмаётгандай, характларим, нигохларим куполдай сезардим. Чунки биз кучада учраган одамга жилмайиб карашга урганмаганмиз. Бизда одобли хотин-кизлар имкон кадар кучада одамларга нигох ташлашмайди. Биздаги хаёт тарзига кура кучадан келаётган бегона кизга кулиб караган йигитга, ёки бегона аёлга жилмайиб саломлашган эркакка, ёки булмасам бегона эркакка жилмайган аёлга бериладиган бахо унчалик ёкимли эмас. Бизда бошликлар билан гунох килиб куйган гудакка ухшаб гаплашилади. Демак миллат шундай тарбияланган. Одамлар орасида кандайдир девор бор. Анашу кичкина, арзимас фарклар хаётни канчалар узгартиришини бир уйлаб куринг. Бунинг остида канчалар чукур оилавий муаммолар бор, унинг остида эркак ва аёл хукук ва эркларининг тенгсизлиги бор, унинг остида иснодга колишлар, узини улдиришлар, фикрини айтолмасликлар бор. Бунинг остида бошлик ва оддий инсон уртасида пайдо булган чексиз чарлик, бошликларнинг филдек усиб кетишлари бор.\nБиз суяги миллат ананалари, тили ва урф одатлари билан котганларга бошка давлатга бориб колганда хаёт тарзига куникиш кийин булади. Биз узок вакт узбекча фикрлаймиз, узбекча яшаймиз ва узбекча орзу килмиз. Аммо болаларимиз биздан катта фарк килишади. Масалан олти ёшли бола канча суз бойлигига эга булади? Дейлик беш юзта. Саккиз ёшли болачи? Балки икки баробар купдир. Олти ёшида бошка давлатга келган бола, янги сузларни бошка тилда урганиб боради ва шу вактнинг узида уз тилида билган сузлари хам аста-секин кундалик хаётида гаплашилаётган сузларга алмашиб боради. У бошка тилда урганган сузларини уз тилида билмайди. Турмуш тарзи хам боланинг хаётига худди шу тил жараёни каби кириб келади. Аммо бу билан унинг миллати узгариб колмайдику. Биринчи марта углим укасига депиниб кетиб инглиз тилида "Ох мендан узр, атайлаб килмадим" деганда кузларим катталашиб кетди. Шунчалик тезми?-деб уйладим. У узимизнинг тилда канча ургатмайлик "кечирасиз" деб айтмасди. Демак мухитнинг таъсири. Ота-оналарнинг фарзандларига килаётган муомаласини кузатишни бошладим ушанда. Уйингохда уйнаётган боласига караб улар "фалончи уйга кетадиган вакт булди, мархамат уйинчокларингни йигиштир" дейди. Бола купинча индамай эргашади, ёки яна беш дакика уйнашга рухсат сурайди. Беш дакикадан кейин унга кетиш кераклиги айтилади. Хархаша ёки ота онани инкор килишга харакат килган болани курмадим. Бу ерда ота-оналар болаларини эринмай эшитишини ва кейин эринмай тушунтиришини сездим. Мавзунинг эса ахамияти йук. Боланинг хар кандай саволи жавобсиз колмайди. Шу жараёнда усаётган бола унинг гапи канчалик ахамиятга эга эканлигини хис килади, хамда тугри ва нотугри уртасидаги фаркни англай боради. Болаларга энг куп бериладиган танбех "Сен мулойим булишинг шарт"(You have to be nice) деган гап.\nБир куни кучада жахлимни чикарган углимга узбек тилида каттикрок гапирдим, кейин уйга кирдим, бироздан кейин кушни кизалок эшикни такиллатди. Чиксам углим йиглаётганлигини айтди. Нимага десам "Сен унинг туйгуларини огритдинг"(You hurt his feelings) деди. Тугриси, узимдан утган хатони тушуниб, бошимдан оёгимгача музладим. Айтмокчиманки, бола кандай шароитда усса, уша шароитга инстинкт хосил килиб боради. Балки углим Узбекистонда шу каттикрок гап учун чивин чакканча хам парво килмасмиди. Тарбияли ва тарбиясиз инсонлар хамма давлатда ва хамма халкда учрайди. Бу алохида бир миллатга хос булган хусусият эмас.\n"Хайрли тун", "кунингиз марокли утсин" "Кайфиятинг кандай" деган сузлар аслида бизнинг тилда хам жуда чиройли жаранглайди. Аммо биз уни кундалик хаётдан кура купрок телевизор ёки радиоларда эшитамиз. Купинча утган аждодларимизнинг гузал маданияти тугрисида гап кетганда уйлаб коламан. Тил - замон узгарган сари, янги кашфиётлар килинган сари узгариб, кенгайиб боради, лекин тилимизда шундай ажойиб, сертаккалуф сузлар борки, унинг урнига янгиси яралмайди ва уларни уз холича асраб колмок керак.\nМиллат биздан бошланади. Миллат хар куни тарбияланиши керак булган усмир боладир. Баъзида миллатнинг равнакига давр уз таъсирини курсатади. Худди бугунгидай. Бугун миллатнинг ёшлари купрок пул тугрисида уйламокда, бугун миллатнинг онгли, курашувчан кисми бугилмокда, зиндонларга ташланмокда, бугун миллатнинг идроклилари юртдан чикиб кетмокда. Лекин бу дегани миллат улди дегани эмас. У давлат ташкарисида булсада, камокда, ёки огир шароитда булсада тирик ва ривожланишда. Миллат ичида тушунчаларнинг саёзланиши, одамларнинг атрофга бефарк булиб колиши жуда ахамиятли муаммодир. Хукумат одамларнинг ишончини чилпарчин килган булсада, бу дегани бизнинг болаларимиз фикрлашдан йирок булиб усиши керак дегани эмас. Бу бизнинг болаларимизни купол килиб ёки уриб тарбиялаш керак дегани хам эмас. Бизнинг совукконлигимиз, факат сиёсий уйинларга берилиб бир-биримизга курсатаётган хурматсизлигимиз, бурнимиздан пастни курмаслигимиз фарзандларимиз киёфасида миллат келажагига таъсир курсатиши канчалар ёкимсиз. Миллат тарбиясини оилада, куча-куйда, мактабда, бокчада амалга оширмок керак. Бу муаммо давлат сиёсатига алокаси булмаган муаммодир. Бу муаммони хеч бир давлат рахбари, ёки сиёсатчи ечиб беролмайди. Болалар билан катталардек гаплашмоклик, уларга гапирмокни ва тингламокни, укиган кичик хикоясидан хулоса чикармокни ургатмок керак. Уйингиздаги икки-уч ёш болангиз - бу миллат. Фарзандларимиз борадиган мактабларга, бокчаларга чикиб улар билан хушмуомала булишларини, такаллуф билан гаплашишларини талаб килмогимиз керак. Кариндошлар билан, дустлар билан утирганда шу мавзуларда мулохаза юритишимиз керак. Эрта улардан оилалар шакилланади. Эртанинг гамини бугун емасак, бизда эрта булмайди. Бирники мингга мингники туманга дейишадику ахир.


12:46, 09.12.2019 // 49275\n«Дарё» колумнисти Нурбек Алимов «Жаҳон адабиётининг энг буюк асарлари» рукни доирасида машҳур бадиий асарларни таҳлил қилишда давом этади. Бу ҳафта у Антуан де Сент-Экзюперининг «Кичкина шаҳзода» қиссаси ҳақида ҳикоя қилади.\nБолалигимда мактаб дарсликларидан бу асар парчаларини ўқиб чиққанман, кейин уни тўлиқ ўқиш иштиёқи билан юрганман. Ўзбек тилида топа олмаганман. У пайтлар рус тилини китоб ўқиб тушунадиган даражада билмасам-да, илк бор рус тилида бошидан охиригача ўқиган эдим. Кейин ўзбек тилида топганман.\nБу қиссани севардим. Бу – ҳаётимизга таъсир кўрсатадиган чиройли иборалар ва таълимотлар билан тўла қисса. Ҳар бир сўз, ҳар бир жумла бизни кундалик ҳаётимиз, атроф-муҳитимиз билан муносабатларимизни ривожлантириш ва муаммоларни ҳал қилиш усуллари ҳақида фикр юритишга мажбур қилади. Мен ҳали ҳам уни чиройли, сеҳрли китоб деб ўйлайман. Ажабланарлиси, китоб ҳар бир ўқувчига унинг ҳаётий тажрибаси таъсирида бошқача таъсир қилади.\n«Кичкина шаҳзода» – аллегорик эртак, Антуан де Сент-Экзюперининг энг машҳур асари.\nЭртак коинотдаги, шу жумладан, Ердаги турли сайёраларни зиёрат қилган Кичкина шаҳзода ҳақида ҳикоя қилади. У ёлғизлик, дўстлик, севги ва йўқотиш мавзуларига бағишланган.\nКитоб болалар учун ёзилганига қарамай, унинг характери ҳаёт ва инсон табиатига яқин. Китоб биринчи марта 1943 йил 6 апрелда Нью-Йоркда нашр этилган. Дунё бўйлаб 140 миллион нусхада сотилган ва дунёда энг кўп сотилган китоблардан бирига айланган.\nУчувчи Саҳрои Кабирга фавқулодда қўнади, бу ерда у бир ғайриоддий ва сирли болани – бошқа сайёрадан келган Кичкина шаҳзодани учратади.\nКичкина шаҳзода унга Ердаги саёҳатлари, ўз сайёрасидаги ҳаёти, у ердаги иккита фаол ва битта йўқ бўлиб кетган вулқон, ўз сайёрасида қолдириб келган ажойиб атиргул ҳақида сўзлайди. У сайёрасини тозалашга вақт сарфлайди, чуқур илдиз отишга ва бутун сайёрани босишга интилаётган баобабларни йўқ қилади.\nКичкина шаҳзода ўзининг кичик сайёрасида кунига ўнлаб марта кўриш мумкин бўлган Қуёш ботишини томоша қилишни яхши кўради. Кичкина шаҳзода ўзини бу ерда бахтсиз ҳис этиб, коинотнинг бошқа жойларини ўрганиш учун учиб кетганди. Бошқа бир қанча сайёраларни зиёрат қилиб, кўплаб ғалати катта ёшлилар билан учрашади: ўзини юлдузларни бошқарувчиси деб ўйлайдиган қирол, бошқалар уни мақташини истаган шуҳратпараст, ичишдан уялишини унутиш учун ичувчи пиёниста, доимий равишда юлдуз санайдиган ишбилармон, кўп юлдузларга эгалик қиламан деб ўйлайдиган ва ундан-да кўпроғини сотиб олишни хоҳлайдиган, саёҳат ҳикояларини ёзадиган, лекин ҳеч қаерга бормайдиган географ.\nКичкина шаҳзода географнинг маслаҳати билан Ерга ташриф буюради. Ерда у ҳалокатга учраган самолёт учувчисидан ташқари бошқа персонажлар билан ҳам учрашади ва улар билан мулоқотда бўлиб, муҳим нарсаларни ўрганади.\nБу эртак ёки масал болалар учун ёзилгандай туюлади. Лекин юқори фалсафий ва шеърий мазмун билан бойитилган бу қисса бекорга сайёрадаги энг кўп таржима қилинган бадиий асарлар учлигига кирмайди.\nЗамонавий маданиятда «Кичкина шаҳзода» кўп давлатларнинг ўрта таълимида қабул қилинган. Японияда эса ҳатто сюжет қаҳрамони учун музей қурилган.\nЁзувчи асарда бош қаҳрамонлардан бирига айланади. У ҳикоячи бўлиш билан бир қаторда асардаги учувчи ҳамдир.\nҲикоя самолётда юзага келган муаммолардан бошланади, учувчи дунё бўйлаб саёҳат қилиб, вақтинча Саҳрои Кабирга тушиб қолади. Уйғонгач, Кичкина шаҳзода билан учрашади. У учувчидан қўзичоқ расмини чизиб беришни сўрайди. Ҳикоячининг эса рассомлик билан боғлиқ болалик жароҳати бор: у филни ютиб юборган илонни чизган, аммо катталар унинг расмида шунчаки шляпани кўрган. Расм чизишни давом эттиришга рағбатлантирилмаган учувчи Кичкина шаҳзода буюртма қилган ишни чизишга қийналади, ҳижолат чекади, бир нечта вариантда қўзичоқ расмини чизиб беради. Булар шаҳзодага ёқмайди. Охир-оқибат у ҳақиқий қиёфани ташқаридан кўра оладиган одамни топган эди. Шу тариқа болага қутича чизиб беради ва ичида қўзичоқ бор дейди. Қўзичоқ расмда кўринмаса-да, бола фантазияларига берилиб, расмдан хурсанд бўлади.\nБу эпизод катталар улғайганида ва ўзидаги бола ҳолатини ўлдирганида сеҳрли хаёлий оламни идрок этишда қийинчиликларга дуч келишини очиб беради. Бола саргузаштларини ёзувчига ҳикоя қилиб, кўз олдимизда ҳаёт соддалигини, нигоҳи поклигини, воқелик моҳиятини очиб беради. У кўпчилик инсонлар учун одатий ҳисобланган ҳар бир ҳодисани табиий равишда муҳокама қилади. Ҳаддан ташқари кўп ўсадиган хавфли баобабларни истеъмол қила оладиган қўзичоқни қидириб топиш учун такаббур ва мағрур гуллар билан яшайдиган кичик сайёрасидан чиқиб кетаётганидаги эпизодлар орқали ёзувчи инсоннинг камчиликларини очиб берадиган аллегорик космик траекторияни бошлайди.\nУ аллақачон бир нечта сайёрани босиб ўтган ва йўлида катталар дунёсининг кераксиз ташвишларини англатувчи персонажларни учратган эди. «Кичкина шаҳзода» катталар унутган оддий нарсаларнинг қийматини кўрсатади. Муаллиф улғайган ва ички «бола»сини унутган одамлар тушуниб бўлмайдиган ғалати мавжудотларга айланиб қолишини таъкидлайди.\nКитобдаги расмларни муаллифнинг ўзи чизган. Улар машҳурликда китобдан кам эмас. Улар шунчаки расмлар эмас, асарнинг органик қисмидир: эртак қаҳрамонлари чизмаларга мурожаат қилади, улар ҳақида баҳслашади. «Кичкина шаҳзода»даги ноёб расмлар тил тўсиқларини йўқ қилади ва ҳамма тушунадиган универсал визуал луғатнинг бир қисмига айланади.\nАсарнинг бош қаҳрамони ҳеч қачон қаримайди. У бизни атрофимиздаги ҳақиқий қиймат ҳақида ўйлашга таклиф этади. Кичкина шаҳзода – ҳаммамизнинг ичимизда мавжуд бола. Мотивациянгиз ёки дунёни кўриш усулингиз – болаликдаги қалбингиз. Китоб шунчалик самимийки, кайфиятга ёки уни ўқиётган ёшингизга қарамай, тўлиқ ўзига жалб этади. У сизга ҳар сафар бирор янги таълимот беради.\nАсар ёш болалар учун ибрат сифатида ўқиб берилиши мумкин. Уни ўқиб чиқиш болаларча орзу қилишни тўхтатган катталар учун ҳам зарур. Ҳаётнинг оғир ташвишларини унутиб, асарни ўқиб чиқинг. Енгил тортасиз. Дунёга болаларча енгил нигоҳ билан қараб яшасак, муаммолар миямиздагина мавжуд эканига амин бўламиз.\nШуни ёдда тутишимиз керакки, китоб ёзилган пайтда Иккинчи жаҳон уруши давом этаётганди. Уруш даврида эса асардаги ҳар қандай умид учқуни, хаёлот ёки янги ҳаёт орзуси ўша пайтда яшаганлар учун жуда кўп нарсани англатар эди.\nАввалига барча катталар бола эди, кўпчилиги буни эслай олмайди;\nЎзингизни тўғри баҳолай олсангиз, унда ҳақиқатан доносиз;\nКатталар рақамларни яхши кўради. Янги дўстингиз борлигини айтсангиз, улар ҳеч қачон энг муҳим нарсани сўрамайди. Ҳеч қачон «Овози қандай? Қандай ўйинларни ўйнашни яхши кўради? Капалак тутадими?» деб сўрашмайди. Улар «У неча ёшда? Нечта ака-укаси бор? Вазни қанча? Отаси қанча пул топади?» деб сўрасйди. Шундан кейин улар бу одамни биламиз деб ўйлайди;\nСен танада эмас, ҳаракатларингда яшайсан. Сен – бу сенинг ҳаракатларинг. Бошқа сен йўқ;\nОдамлар бир ҳақиқатни унутди, – деди Тулки, – аммо ҳеч қачон ёдингдан чиқарма: кимники қўлга ўргатган бўлсанг, унинг тақдирига ҳамиша жавобгарсан.\n- Китоб жуда кўп тилларга таржима қилинган. 2005 йилда у Шимолий Аргентина ҳиндуларининг тоба тилига таржима қилинди. Бу жуда ажойиб воқеа эди, чунки ўша пайтда тоба тилига таржима қилинган ягона китоб Инжил эди;\n- Асар қаҳрамони – учувчи-ҳикоячининг расми китобда йўқ. Бироқ 2014 йилда Нью-Йоркдаги Морган кутубхонаси ва музейида Сент-Экзюперининг илгари нашр этилмаган кўплаб расмлари, шу жумладан, самолёти ёнида ухлаб ётган учувчининг сурати намойиш этилди;\n- Иккинчи жаҳон урушидан олдин Антуан де Сент-Экзюпери Африка ва Жанубий Америкада почта йўналишларида парвоз қилган ва ҳатто синов учувчиси сифатида ҳам машҳур бўлган. Париж ва Сайгон ўртасидаги энг тезкор парвоз рекордини бузишга уринаётганида Сент-Экзюпери Қоҳирадан 125 километр наридаги чўлга қулаб тушган.\n17:19, 25.10.2021 // 85123\n08:14 Кеча // 73422\n22:28, 25.10.2021 // 64875\n22:44, 25.10.2021 // 56272\n22:58, 25.10.2021 // 45132


Президентнинг гапи Наманган постига ўтмайдими? « Ўзбекистон Халқ Ҳаракати\nПрезидентнинг гапи Наманган постига ўтмайдими?\n06 January 2018 - 13:53\nОламшумул ўзгаришлар, реформалар, ҳар-ҳил яхши гаплардан илҳомланиб шеригим билан Тошкентга йўлга чиқдик. Аввал Қўқондан Тошкентгача бешта (Чағали, Наманган, Чинор, Маёрский ва Роҳат) пост бор эди.\nСафаримиз давомидаги биринчи пост – Чағалида ҳеч ким йўқ. Президент тарафидан “Каламушлар”, деб айтилган Наманган постида чегарачилар тарафидан тўхтатилдик. (Тўғрироғи, ҳар-бир машина тўхтатиляпти ва паспорт текшируви ҳудди аввалги каби давом этяпти). Чегарачи ёнимдаги шеригимдан паспорт сўради. Охирги вақтлар кўча-кўйда ва фбда тарқалган хабарларга таяниб, шеригим гап очдилар:\n– биз бошқача эшитдик-ку?\n– нимани бошқача эшитасиз?\n– паспорт текширилмаётганини, президент айнан Наманган пост ҳақида гапирганини…\n– Паспорт текширилмасин, деган буйруқ борми? Сиз сиёсатга қаршимисиз? Биз сизни синглингиз, онангизни деб турамиз… – дея сийқаси чиққан гапларни бошлаб қолди. Очиғи, мана шу каби гапларни эшитсам, машҳур филмдаги “космик кемаларимиз космосни забт этаётган бир вақтда…” деган жумлалар эсимга тушаверади.\nЧегарачини жуда қўпол муомаласи асабимизни бузди. Савол берганимиз учун анчагача бир нималарни текширди.\nЧинор постида тўхтатишмади. Маёрский пост олиб ташланган. Роҳатда ҳам ҳеч ким эътибор бермади. Биргина Наманган пост ҳали ҳам эски тузумда яшаётганга ўхшади. Давлат хизматидаги ҳодимнинг фуқаро билан қўпол ва менсимай гаплашиши ҳар қандай инсонни асабини бузмай қолмайди.\nЎйлаб қолдим, президент олий мажлисда сўзлаган нутқида айнан, эътибор беринг, айнан, Наманган постни гапириб ўтди. Ва алоҳида у ердагиларни КАЛАМУШГА тенглади. Шунча гапдан кейин ҳам постдагиларга ҳеч нима таъсир қилмагани кишини таажжубга солади.\nНима, Наманган постига президентни гапи ўтмайдими?


сабаб марказий шаҳарлар фалаж ҳолатига тушмоқда. Жал ал-Диб, Ливан. фото: «AP» 2. АҚШ парламенти қуйи бўғини – Вакиллари палатаси расмийлари ... АҚШнинг 45-президенти ҳокимиятни суиистеъмол қилишда айбланмоқда. фото: «AFP» 3. Маҳаллий аҳоли Таал вулқони отилишини кузатмоқда. «Уйқудаги ...\nфото тасвиридан унинг рухсатисиз фойдаланиш мумкинми? Адлия вазирлиги Жамоатчилик билан алоқалар бўлими раҳбари Севара Ўринбоева шу ҳақда изоҳ ... Дания, Хитой, АҚШ, Исроил, Италия, Россия, Швеция ва бошқа.) шахсни фото ёки видео тасвирга тушириш учун ушбу шахснинг розилиги талаб этилмаслиги ...\nофатлар, спорт мусобақаларидан ёрқин лаҳзалар — 2010—2019 йиллар фотосуратларида. фото: «Reuters» 2010 йилнинг 20-дан 21 мартга ўтар ... тутун анча пайтгача авиақатновлар мунтазамлигини издан чиқарди. фото: «Reuters» Япониянинг Хонсю ороли шарқий соҳилларида 2011 йил 11 ...\nкелиб қолиши аниқ. Канада — кескин тафовутлар мамлакати фото: © Hell_hath_no / reddit Бир пайтнинг ўзида уч фасл фото: © ... Жастин Трюдо пайпоқ танлашда «стандартлар»га қараб ўтирмайди фото: © AP/EAST NEWS Дарсдан ҳам муҳим нима бўлиши мумкин? Албатта, ...\nҳафта халқаро майдонда содир бўлган энг муҳим воқеаларга бағишланган фотоочерк жойланди. 14 октябрь — Мудофаачилар куни Украинада 12 минг ...\nармияда, тишсиз Барак Обама ва соҳибжамол Валентина Матвиенко — ушбу фотосуратларнинг бари ҳали бу одамлар бутун дунёга донғи кетмасидан олдин ...\nбиргина фотосурат битта китобдан ҳам кўпроқ тасаввур беради. Бу суратлар билан тарих бамисоли тилга киради. «Тўрт от» расми. Эрон, XVII аср бошлари. ...\nфотосуратларни сақлаш ва таҳрирлаш имконини берувчи «Google Photos» иловасининг мижозлари сони тўр т йил ичида 1 млрд. нафардан ошди. Бу ҳақда ... устунликларидан бири фойдаланувчиларнинг чекланмаган миқдордаги фотосуратларини булутли сақловхоналарда сақлаб бериши эди. Эслатиб ўтамиз, ...\n«CNN» сайти ўқувчиларга саёҳат учун қитъанинг чиройли жойларидан фоторепортаж тайёрлади. Улар орасидан Норвегиянинг гўзал Лофотен ороллари, ...


Диққат, 17 ноябрдан 18 ноябрга ўтар кечаси ер юзи аҳолиси метеоритлар ёмғирини томоша қилиши мумкин!!! » Ўзбекистон янгиликлари – Zamin.uz\nҚарийб тўрт минг йилдан бери ноябр ойида инсоният метеоритлар ёмғирига гувоҳлик қилиб келади. Бу сафар метеоритлар ёмғири 17 ноябрдан 18 ноябрга ўтар кечаси атмосферага ёғилади.\nБиз тахминан 50 тага яқин юлдузлар қулашига гувоҳ бўлишимиз мумкин. Бу жараённи кузатиш учун махсус кўзойнак ёки телескоплар шарт эмас. Шундоқ ҳам булутсиз осмонда аниқ кўринади. Агар ёмғир ярим тунда бошланса, авж паллани тонгги соат 4:00 да янада аниқроқ, тиниқроқ кузатиш имкони туғилади.\nФақат бу ёмғирнинг ер юзига битта салбий таъсири бор. Метеоритлар ёмғири кучли магнит бўронларига сабабчи бўлади. Шунинг учун олимлар сурункали хасталикка йўлиққанларни саломатликка жиддий муносабатда бўлишга чақиради.\n16:24 “Балиқ ёмғири”: табиат мўъжизасими ёки ғайриоддий ҳодисаси?\n13:44 Медуза, чувалчанг, ўргимчак ва тарихдаги бошқа энг ғалати ёмғирлар\n13:23 Шанбадан якшанбага ўтар кечаси Персей юлдузлар ёмғирига гувоҳ бўлиш мумкин\n07:17 Япониядаги зилзила вақтида осмонда номаълум жисм қайд қилинди (Видео)\n12:06 Ерликлар 3 кун давомида “юлдузлар ёмғири”га гувоҳ бўлишлари мумкин


1868 йилда Самарқанд (рассом хотиралари) – III « Ўзбекистон Халқ Ҳаракати\n1868 йилда Самарқанд (рассом хотиралари) – III\n16 November 2018 - 9:00\nТемурланг яшаган залга бир қанча жуҳуд оилалар жойлашиб олишганди. Мен Назаровга буларни муқаддас тарихий жойдан кўра бошқа ерга кўчириш маъқул бўлмайди-ми, деб айтган эдим, у; «Нима учун,— деб жавоб берди.— Мен ҳали уларга… ҳам рухсат бераман!» Жуҳудлар ҳам анча-мунча экан, улар бола-чақа, қозон-товоғи билан кўчиб келишганди, шаҳарга руслар киргач, улар яйраб, ўзларини эркин ҳис қила бошладилар, белига арқон ўрнига қайиш боғлаб юрадиган, ҳатто бемалол от минадиган (ва ҳоказо) бўлдилар; булар илгари қатъий ман этиларди, агар улар шаҳарда қолишганда, қириб юборишлари аниқ эди. Менга айтишларича, қаттиқ отишма пайтларида улар даҳшатли дод-фарёд кўтаришар, худога илтижо қилиб, юзларини юлишар экан. Жуҳудлардан бошқа форслар, ҳиндилар, татарлар ҳам бор эди. Буларнинг ҳаммаси биз кириб келган пайтимизда истиқболимизга чиқишиб, энди нима бўлади, деб сўрашган, миннатдорчилик билдиришиб, этагимизни ўпишган эди.\nНазаровга яна қўшин тўпланяпти, ҳадемай ҳужумга ўтишса керак, деб хабар қилишди, биз жадаллаб девор томонга юрдик ва ҳужумчилар озлигини кўриб тинчландик. Аскарлар ечинмасдан туни бўйи тупроқ ичида ётиб, ҳашаротларга роса ем бўлишганди, Назаров улардан бир бўлагини ажратиб, яқинимиздаги мачитнинг ҳовузида ювиниб келиш учун жўнатди. Улар кетишаётганда: «Яхшилаб ювининглар, сизларни кўрганда…» деб шундай бир ибора ишлатдики, уни ҳеч қайси тилда ифодалаб бўлмайди. Аскарлар хахолашиб: «Ҳаракат қиламиз, жаноби олийлари!» деб қичқиришди.\n— Ишонмаяпсизми? Мана, ҳали кўрасиз…\n— Биринчи мукофот сизники, Василий Васильевич,— деди Б- мени хурсанд бўлади, деб ўйлаб. Аммо бунга қатъиян қарши чиқдим, сабаби, тан оламанки, бундай олқишлар гарчи шуҳратпарастлик сари етакласада, у барибир табиий нафрат туйғуларига йўғрилиб кетади, сабаби, ҳаётимнинг энг яхши дақиқалари саналадиган мана шу икки кунни энг юксак дўстлик, самимий қардошлик руҳида ўтказдик, ҳаммамиз бир жону бир тан бўлиб ягона мақсад — қалъани сақлаб қолиш учун курашдик. Мен яхши эслайман ва астойдил айтаманки, жанг пайтида қандайдир мукофот олишни хаёлимга ҳам келтирмаганман, энди дабдурустдан ким қандай хизмат қилгани-ю, ким нима олиши (олармикин?) мумкинлигини ҳисоблай бошлашибди. Биродарлар! Шафқат қилинглар… Диққатим ошиб, милтиғимни олдим-да, «қуён»ларни отиш учун, йўқ, йўқ, ўқлар остида сайр қилиш учун дарвоза тепасидаги минорага қараб кетдим.\nМенинг олишувларим ҳақида роса ҳэзил-ҳузул гэплар тарқалди. Биринчи гал-дагисини «халоскорим» бичиб-тўқирди, кейин етиб келганлар бу тўқнашувни кўролмай қолишганди. «Кимдир «Қутқаринглар!» деб бақираётганини эшитиб қолдим,— дер эди у.— Ғизиллаб борсам, Взсилий Васильевич, рангида қон қолмапти, нақ ажалнинг ўзи дейсиз! Кекса бир сарт билан олишиб ётипти…» Иккинчи «ҳодиса» катта кўчада, ҳамманинг кўз ўнгида юз берган эди, уни кўрган зобитлар кейинчалик: «Василий Вэсильевич, нима гап ўзи, дўконга таклиф қилишувдими?» ёки «Василий Васильевич, милтиғингизни тортиб олишларига сал қолди дейишади, шу гап ростми?» қабилида тегажоқлик қилиб кулиб юришди… Тан олэмэнки, мени бошқа нарса худди ваҳимали тушдек қаттиқ азобга соларди, буни бошқаларга билдирмасдим, албэтта. Нега револьверимни ишлатмадим ўшанда? Чўнтагимдэ кичикроқ бўлса-да, «Смит и Вессон» бор эди, калибри унчалик эмасди-ку, аммо яқин масофадан отилса одамни ўлдиришга кифоя қиларди. Нимэ учун уни ишлатмэдим? Жавоби осон, уни унутиб қўйган эдим. Кейинчалик ҳам, гоҳо кундузи, гоҳо уйқуга ётганимда ё беҳос уйғониб кетганимдэ эна шу пайтдаги хатти-ҳаракатларимни кўп марта таҳлил қилиб чиқдим, хаёлимдз ўша олишувни жонлантириб кўрдим ва револьверимдан икки, ҳатто уч бор ўқ уздим ёки худди аскар қилгэни каби душман қўлидан найзани тортиб олиб, қайтадан санчиб, ич-ичигача киргаздим… Ҳар ҳолда, буни эскаргина эплай оларди, деб таскин берардим ўзимга, сабаби, мен рақибнинг калтак тутган қўлини ушлаб тургандим. Нима бўлганда ҳам эпсизлигимни кечиролмай юрдим, фақат яқиндагина бир ишонч туфайли тасалли топдим, энг оддий нарсани амалга оширишдан қийини йўқ экан…\n Матнда айнан шундай.\n Батик — учига темир зўлдир ва игна ўрнатилган калтак — В. В. Верешчагин изоҳи.


Туркияда ўтган йили 1,3 миллион тонна сархил мева шарбат ишлаб чиқариш учун қайта ишланди • EastFruit\nБош саҳифа › Янгиликлар › Туркияда ўтган йили 1,3 миллион тонна сархил мева шарбат ишлаб чиқариш учун қайта ишланди\nМуаллиф: EastFruit 11 Май 22 10 Май 22 026\nТуркиядаги мева шарбати ишлаб чиқарувчилар 2023 йилда экспорт ҳажмини 1 миллиард долларга етказишни мақсад қилган. Бу ҳақида «Анадолу» агентлигига Туркия мева шарбатларини ишлаб чиқарувчилар ассоциацияси (МЕYED) раҳбари Озан Дирен маълум қилди.\nУнинг қайд этишича, 2021 йилда хорижга мева шарбатини етказиб бериш ҳажми 400 миллион доллардан ошган бўлса, 2015 йилда бу кўрсаткич 180 миллион доллардан ошмаган эди.\n“Барча қийинчиликларга қарамай, биз 2023 йил учун белгиланган мақсадга эришиш йўлида астойдил ҳаракат қиляпмиз”, дейди у.\nАссоциация раҳбари Туркияда ўтган йили сархил мевани қайта ишлаш ҳажми қарийб 20 миллион тоннани ташкил этгани, унинг 1,3 миллион тоннаси ичимликлар ишлаб чиқаришга йўналтирилганини айтди.\n“Бизнинг сектор Туркия бўйлаб 1 миллион нафар фермер ва уларнинг оилалари учун ишончли даромад манбаи бўлиб, қишлоқ хўжалиги соҳаси ривожига ҳисса қўшмоқда” дейди Дирен.\nУнинг сўзларига кўра, мазкур сектор 100 минг нафаргача кишини иш билан таъминлаяпти. «Маҳсулотларимиз сифати ва жаҳон бозорларида юқори рақобатбардошлиги билан ажралиб туради. Мақсадимиз мавжуд имкониятлардан максимал даражада фойдаланишдир”, дейди ассоциация раҳбари.


Моуриньо МЮдан кетмайди: "Бу навбатдаги ёлғон" - Offside.uz – Offside'да бўлинг, офсайдда қолманг!\nБир куни "Рома"ни ҳақорат қилган бир одамга мушт туширдим. Кейинроқ, нотўғри қилганимни англадим: қаттиқроқ урсам бўларкан.\nМоуриньо МЮдан кетмайди: "Бу навбатдаги ёлғон"\n“Манчестер Юнайтед” клуби бош мураббийи Жозе Моуриньо Англиядан кетиши ҳақидаги хабарларга ўз муносабатини билдирди.\n“Бу шунчаки навбатдаги ёлғон. Мен бу хабарларга муносабат билдириш учун аниқ бир нима дея олмайман. Энг ёмони, кимнингдир менинг ишимга бошини тиқиши ва ишимдан қониқмаслигида деб ўйлайман. Ҳа, булар ҳаммаси менга ёмон таъсир қилмоқда. Сизларга фақат бу хабарлар нотўғри эканлигини айта оламан.\nЯна бир марта такрорлайман, мен шартноманинг деярли ярим шартларини бажариб бўлдим. Янги шартнома имзолайман ёки йўқ, бу раҳбарларнинг иши. Аммо жамоада қолиб, юклатилган вазифаларни бажаришни истайман.\nУч йилдан бери “МЮ”да ишлаб келаман, ва шунга ўхшаш саволларни директорлар кенгаши ва мистер Вудвордга беришингизни сўраган бўлардим. Улар менинг ишимдан тўлиқ қониқишмоқда ва шартномамни якунига етказишимга қарши эмаслар”, – дейди Моуриньо.\n04/01, 20:07 0


2020 йилнинг 30 апрель куни Туркий кенгаш мамлакатлари транспорт вазирларининг видеоконференция шаклидаги навбатдан ташқари йиғилиши бўлиб ўтди.\nЙиғилиш Ўзбекистон президентининг Туркий тилли давлатлар ҳамкорлик кенгашининг коронавирус пандемиясига қарши курашишга бағишланган навбатдан ташқари саммитида илгари сурган ташаббусларини амалга ошириш доирасида ташкил этилди.\nТадбирда Озарбойжон, Қирғизистон, Қозоғистон, Туркия, Ўзбекистон, Венгриянинг тегишли вазирликлари раҳбарлари ҳамда Туркий тилли давлатлар ҳамкорлик кенгаши бош котиби иштирок этди.\nКоронавируснинг янги турига қарши кураш шароитида транспорт операциялари узлуксизлигини таъминлаш йўллари муҳокама қилинди.\nКаспий денгизи бўйича Ro-Ro йўналишида йиғимларни пасайтириш, зарур қўшимча транзит ҳужжатларини тақдим қилиш ва бир-бирларининг ҳудудларидан ўтиш учун тўловларни ўзаро бекор қилиш ҳам муҳокама қилинди.


“Картошка нега қиммат?” саволига жавоб излаб...\n19:36 / 03.04.2017\nБир қарашда оддийгина савол, тўғрими? Кундалик рўзғор эҳтиёжи учун энг кўп ишлатиладиган сабзавотлардан бири бўлган картошканинг нархи бир ой ичида кескин кўтарилиб кетди. Аҳоли ҳайрон.\nСарлавҳадаги саволга жавоб излаш учун айнан қишлоқ хўжалиги соҳасидаги мутасадди ташкилотлар, бозорлар ва озиқ-овқат уюшмаларига мурожаат қилиш зарур эканлиги аниқ. Ахир, бу борада халқ таълими ёки молия соҳасидаги мутасаддиларга чиқилмайди-ку?\nВаҳоланки, айнан бу саволга аҳолини қониқтирадиган икки хил оддий жавоб олиш мумкин эди:\n1. Ўтган йили картошка ҳосили яхши бўлмади. Захира керакли миқдорда қилинмади. Айни пайтда қўшни давлатлардан бозорни тўлдириш мақсадида шунча тонна картошка олиб келинмоқда. Юзага келган муаммолардан келиб чиқиб, чоралар кўрилади.\n2. Сизга шуни маълум қиламизки, ўтган йили юртимизда N тоннада картошка етиштирилди. Аҳоли эҳтиёжини қоплаш учун N тоннадаги картошка маҳсулоти чет элдан келтирилади. Шундан келиб чиқиб, жорий йилда вилоятларда картошка етиштириш учун N гектар қўшимча ер майдони ажратилиб, келгуси йилда муаммоларга дуч келинмаслиги учун иш олиб борилмоқда.\nВилоятлар билан боғланганимизда ушбу маҳсулот нархи Хоразмда – 3500 сўмдан 4000 сўмгача, Қаршида 3500- 3800 сўм, Фарғона, Андижон ва Наманганда 3500-4000 сўм эканлигини айтишди. Нархлар деярли бир хил.\nБиз муаммога ойдинлик киритиш мақсадида тегишли идораларга мурожаат қилганимизда, мутасаддилар жавоб бериш ўрнига тайсаллашгани ғалати бўлди. Биз айбдорни эмас, саволга жавоб излаётганимизни айтганимизда ҳам бир хил муомала.\nСайт мухбири Қишлоқ ва сув хўжалиги вазирлигига картошканинг қимматлашгани бўйича мурожаат қилганида, даставвал идора билан боғланишнинг иложи бўлмади. Уч кун давом этган уринишдан сўнг, вазирлик билан боғланишга муваффақ бўлинди. Шунда ҳам саволга эса тўлиқ жавоб олинмади.\nИсмини айтиб, фамилиясини айтишни хоҳламаган Жамолиддин исмли вазирлик ходими истар-истамай: "2016 йилда Республикада 2 958 300 тоннадан ортиқ картошка етиштирилган. Ҳозирги кунда деҳқон бозорларидаги "Элга хизмат" пештахталарида картошка ва сабзавотлар арзон нархларда сотилмоқда. Апрель ойининг бошларида бозорларга Сурхондарё вилоятида етиштирилган эртаки картошкалар чиқиши кутилмоқда" дея жавоб қайтарди.\n“Элга хизмат” корхонаси ҳамда бошқа ташкилотлар томонидан ташкил этилаётган ярмаркаларда арзон нархларда картошка сотилаётгани яхши, албатта. Бироқ бу билан аҳолининг мавжуд эҳтиёжини бутунлай қоплаш қийин. Куннинг маълум вақтида келтирилиб, сотилади-кетилади.\nУруғчилик илмий маркази ходимлари эса бошини қотириб ўтирмасдан - “Картошка етиштириш технологияси” номли илмий мақолани тақдим қилдилар. Таажжуб...\nЎзбек озиқ-овқат захира уюшмаси жавоби қуйидагича бўлди: "Уюшмамиз корхоналари ҳозирги кунда Тошкент шаҳри ва вилоятлар бозорларида 1800-2000 сўмдан картошка ва 1500 сўмдан пиёз савдоси ярмаркаларини ташкил этиб келмоқда. Биргина Тошкент шаҳрининг ўзида 100 тоннадан зиёд картошка ва 30 тонна атрофида пиёз савдоси амалга оширилмоқда. Захирадаги картошка ва пиёз май ойининг охиригача етарли миқдорда мавжуд".\nШунингдек, аҳолини қийнаб келаётган мазкур саволга жавоб олиш мақсадида “Тошбозорсавдо” уюшмасига ҳам мурожаат қилинди. Қарийб ярим соат давом этган мулоқот вақтида картошканинг қимматлашиб кетганига ойдинлик киритишга уриндик. Бироқ уюшмадагилар саволни "айланиб" ўтиб, бошқа мавзуларга четлаша бошлади. Айнан биз берган бор-йўғи биргина саволга эса аниқ ва тўлиқ жавоб олинмади.\nТушунишимизча, соҳа ходимлари шама қилиб: “Бу саволга жавобни деҳқондан сўранг!” дегандек қилдилар, чоғи.\nБиз эса: “2016 йилда Республикамизда етиштирилган 2 958 300 тонна картошка аҳоли эҳтиёжини қопламади, бу йил кўпроқ майдонга экилади” дейдиган манбани топа олмадик.\nЗамонавий ахборот технологияларидан хабардор замондошларимиз эса, ўзимизнинг нашрлардан жўяли жавоб топмасалар, муддаони бошқа жойдан излайдилар.\nДеҳқончиликдан озгина хабари бор инсон биладики, картошкани юртимизнинг барча ер майдонларида етиштириб бўлмайди. Кучли иссиқ ва тупроғи қаттиқ бўлган ерларни суймайдиган сабзавот бу - картошка деганлари. “Иккинчи нон”дан тоғолди, бироз намлик юқори бўлган, ери юмшоқ бўлган жойларда кўнгилдагидек ҳосил олиш мумкин.\nКузги картошка сентябрь – октябрь ойларида кавлаб олинади. Картошкани уч ойда етилишини ҳисобга оладиган бўлсак, шу йил июнь – июль ойларида кўпроқ майдонга серҳосил навларни экишни ўйлаш керак. Ана шунда оддий саволга жавоб бера олмаган мутасаддилар кейинги йилда бугунгидек муаммога дуч келмасликлари аниқ.\nКартошка картошка нархи\nКартошкага нима бўлди?\nРоссиялик биологлар картошкани серҳосил қилиш йўлини топдилар


ЎзА - Маҳалла раиси кафиллигида сармоя берилади\n03.02.2017 18:09 Чоп этиш версияси\nПрезидентимиз Шавкат Мирзиёев 2016 йил 14 декабрда Олий Мажлис палаталарининг қўшма мажлисида банклар бундан кейин ўз иш услубларини тубдан ўзгартириши шартлигини таъкидлаб, бу борада аниқ вазифалар қўйди: "Улар ҳар бир оила билан мулоқот ташкил қилиш орқали фуқароларнинг тадбиркорлик билан шуғулланиши учун қулай имкониятлар яратиши керак".\n“Қишлоқ қурилиш банк” АТБ ҳам аҳоли хонадонларида ўтказилаётган мулоқотларда тадбиркорлик фаолиятини бошлаш имкониятлари тўғрисида батафсил тушунтиришлар бериб, қисқа муддатда кредит маблағлари ажратиш чораларини кўрмоқда. Қорақалпоғистон Республикаси ва барча вилоят бошқармалари ҳамда мавжуд филиалларда аҳолини тадбиркорликка кенг жалб қилиш учун алоҳида бўлимлар фаолияти йўлга қўйилди.\nАҳолини тадбиркорлик фаолиятига жалб этиш ва кичик бизнесни қўллаб-қувватлаш борасида амалга оширилаётган ишлар ҳақида Миллий матбуот марказида ўтказилган матбуот анжуманида батафсил маълумотлар берилди.\nБанк аҳоли фаровонлигини ва бандлигини таъминлашда муҳим ўрин тутаётган хусусий секторни молиявий қўллаб-қувватлашга алоҳида эътибор қаратмоқда. Бу мақсадларда ажратилаётган кредитлар аҳолини тадбиркорликка жалб қилиш, қишлоқ инфратузилмасини ривожлантириш, кичик бизнес субъектларининг бизнес лойиҳаларини қўллаб-қувватлаш ҳисобига янги иш ўринлари яратиш ва рақобатбардош маҳсулотлар ишлаб чиқаришни рағбатлантиришга хизмат қилмоқда.\n– Аҳолини тадбиркорлик фаолиятига жалб этиш мақсадида кредит бериш тизими соддалаштирилди, – дейди “Қишлоқ қурилиш банк” бошқаруви раиси ўринбосари Алишер Муродов. – Шу кунларда банкимизнинг 828 нафар ходими аҳолини тадбиркорлик фаолиятига жалб этишда иштирок этмоқда. Улар 460 дан зиёд қишлоқ ва маҳалла фуқаролар йиғини ҳудудидаги хонадонларда бўлиб, тадбиркорлик фаолиятини бошлаш имкониятлари тўғрисида тушунтиришлар бермоқда. Чорвачилик, паррандачилик, асаларичилик, қуёнчилик, иссиқхоналар қуриш, маиший хизмат каби йигирмадан зиёд йўналишларда кредитлар таклиф этилмоқда.\nМониторинг натижаларига кўра, қишлоқ ҳудудларида қорамол, шаҳарларда қандолат ишлаб чиқариш учун минипечлар ва тикув машиналари харид қилишга бўлган талаб юқори бўлмоқда. Сармоя беришда ҳам қатор қулайликлар яратилган. Ўз бизнесини бошлаётган шахс бир иш ўрни яратса кредитнинг йиллик фоизи тўққиз, беш ва ундан кўпроқ иш ўрни яратилганда олти фоизни ташкил этади. Агар сармоя олувчи ҳеч жойда ишламаса, унга маҳалла фуқаролар йиғини раиси кафиллиги асосида маблағ берилади. Халқ орасида олиб борилган бундай тушунтириш ва тарғибот ишлари натижасида 14 минг нафардан зиёд фуқаро тадбиркорлик фаолиятини амалга ошириш истагини билдирган. 3 минг 457 фуқарога қарийб 35,5 миллиард сўм кредит берилди. Натижада чорвачилик, паррандачилик, иссиқхона фаолияти, ҳунармандлик каби соҳаларда 3,5 мингга яқин янги иш ўрни яратилди.\n2016 йил давомида иқтисодиётга йўналтирилган кредитлар ҳажмини ошириш ва банкнинг инвестицион жараёнлардаги иштирокини янада кенгайтириш мақсадида қарийб 2 триллион сўм сармоя ажратилди. Кичик бизнес субъектларини молиявий қўллаб-қувватлаш мақсадида 782,6 миллиард сўм, бизнесни бошлаш учун 234,7 миллиард сўмлик микрокредитлар берилди.\nМатбуот анжуманида “Қишлоқ қурилиш банк”да амалга оширилиши кўзда тутилаётган истиқболли лойиҳалар, келгусидаги асосий йўналишлар бўйича ҳам маълумотлар берилди. Журналистларни қизиқтирган саволларга жавоблар қайтарилди.


Бош сахифа » ДОРИВОР ШАКЛНИНГ ТАЪРИФИ » ДОРИВОР ШАКЛНИНГ ТАЪРИФИ ЭСПЕРАЛЬ (дисульфирам) 500мг\nМодел: Esperal 500mg\nМавжудлиги: Sotib bo'lingan\nОқ қаймоқ рангли думалоқ таблетка бир томонида «ESPERAL» ёзуви ва бошқа томонида крестсимон кесилган; ҳидсиз.\nФармакологик таъсири—алкоголга қарши.\nДисульфирамнинг таъсири, этил спиртининг метаболизмида иштирок этадиган ацетальдегиддегидрогеназа блокадасига асосланган. Бу этил спирт метаболити концентрацияси ошишига олиб келади— ацетальдегид, салбий ҳиссиётлар келтириб чиқаради (юзга қон қуйилиши, кўнгил айниши, қайт қилиш, тахикардия, АД пасайиши ва ш.к.), улар препарат қабул қилгандан кейин алкогол қабул қилишни ниҳоятда ёқимсиз қилади. Бу спиртли ичимликларнинг таъми ва ҳидига шартли-рефлектор жирканиш шаклланишига олиб келади.\nМаксимал даволаш самараси перорал қабул қилингандан кейин 12 соатдан кейин эришилади ва даволаш тўхтатилганидан кейин 10–14 кун мобайнида давом этиши мумкин.\nПерорал қабул қилгандан кейин ОИТдан дисульфирам сўрилиши 70 дан 90% гача ташкил қилади. У тез метаболизм қилинади, дитиокарбаматгача тикланади, у глюкурон-конъюгаткўринишида чиқарилади ёки диэтиламин ва сульфид углеродга айланади, унинг бир қисми (4–53%) ўпкалар орқали чиқарилади.\nЭспераль препарати кўрсатмалари\nсурункали алкоголизмнинг рецидивларини даволаш ва профилактикаси;\nникель билан сурункали захарланишда дезинтоксикацион восита сифатида.\nпрепаратга юқори индивидуал сезувчанлик;\nэпилепсия ва ҳар қандай генезли титраб тортишиш синдроми;\nДисульфирам хусусиятлари билан шартланган\nОғизда метал таъми\nколостомия билан беморларда ёқимсиз ҳид (углерод сульфиди билан боғлиқ).\nГепатит ҳолатлари баъзан алкоголизми бўлмаган никел экземаси бор беморларда учрайди.\nҚўл оёқ бўғимлари полиневрити, кўриш нерви неврити.\nХотира пасайиши, онгнинг чалкашлиги, астения.\nТери аллергияси кўринишлари.\nДисульфирам-этил спирти комбинацияси билан боғлиқ\nНафас етишмаслиги ҳолатлари, коллапс, юрак ритми бузилишлари, стенокардия, баъзан — инфаркт миокард, неврологик бузилишлар, мия шиши таърифланган.\nУзоқ қабул қилишдан асоратлар: алкоголдаги психозларни эслатадиган, гепатит, гастрит; юрак-қон томир касалликлари бўлган шахсларда мия томирлари тромбози эҳтимоли, шунинг учун қўл оёқлар ва юзда парестезияга шиоятлар бўлганда препаратни қўллашни бекор қилиш керак; полиневрит кучайиши.\nАлкогол дозаси 50–80 мл ортиқ қабул қилинганда(40% этанолга ҳисоблаганда) препарат қабул қилиш фонида юрак-қон томир ва нафас олиш тизимларида оғир бузилишлар ривожланади, шишлар, томир тортишиши. Бу ҳолда дарҳол дезинтоксикацион терапияни ўтказилади, аналептикларни киритишади, симптоматик даволашни ўтказилади.\nМос келмайдиган комбинациялар\nАлкоголь. Чидамаслик реакцияси (юзга қон қуйилиши, эритема, қайт қилиш, тахикардия). Спиртли ичимликларни ва таркибида спирт бўлган доривор воситаларни қабул қилмаслик лозим.\nИзониазид: ҳатти харакат ва координациянинг бузилишлари.\n5-нитро-имидазоллар (метронидазол, орнидазол, секнидазол, тинидазол): делириозли бузилишдар, онгнинг чалкашлиги.\nФенитоин: жиддий ва қон плазмасида фенитоиннинг концентрацияси тез кўтарилиши токсик симптомлар билан (унинг метаболизми босилиши).\nАгар комбинациялардан қочиб бўлмаса, дисульфирам билан даволаш пайтида ва ундан кейин клиник кузатувни ва плазмада препарат концентрациясини назоратини ўтказиш керак.\nЭҳтиёткорликни талаб қиладиган комбинациялар:\nВарфарин (ва бошқа перорал антикоагулянтлар): перорал антикоагулянтларнинг юқори самараси ва қон оқиши ҳавфи (жигарда варфарин метаболизми пасайиши). Дисульфирам бекор қилинганидан кейин 8 кун давомида қонда протромбин даражасини тез тез назорат қилиш тавсия қилинади, антикоагулянтлар дозасини корректировка қилиш.\nТеофиллин: дисульфирам теофиллин метаболизмини ингибирлайди. Бунинг натижасида теофиллин дозаси корректировка қилиниши керак (пасайтирилган дозировка), клиник симптомларга ва плазмада препарат концентрациясига боғлиқ равишда.\nБензодиазепинлар: дисульфирам уларнинг окислительний метаболизмини ингибирлаш йўли билан (айниқса хлордиазепоксид ва диазепамни) бензодиазепинларнинг седатив самарасини кучайтиришини мумкин. Бензодиазепин дозировкаси клиник кўринишларга мувофиқ корректировка қилиниши керак.\nТрициклик антидепрессантлар: алкоголь чидамаслик реакцияси кучайиши (агар дисульфирам билан даволанган беморлар спиртли чимликлар ичса).\nИчга. Бемор пухта текширилганидан ва оқибатлар ва асоратлар ҳақида огоҳлантиргандан кейин даволаш тайинланади. Кунига 0,5 г 1 марта эрталаб овқатланиш вақтида индивидуал схема бўйича, дозани суткада 1/2 ёки 1/4 табл.гача секин пасайтирган ҳолда. Дозани беморнинг реакциясига қараб кўпайтириш ёки камайтириш томонга ўзгартириш мумкин. 7–10 кундан кейин дисульфирам-алкогол проба ўтказилади (20–30 мл 40% этанол (водка) 0,5 г препарат қабул қилингандан кейин), кучсиз реакцияда алкогол дозасини 20 млга кўпайтиришади (водканинг максимал дозаси 100–120 мл). Пробани 1–2 кундан кейин стационарда қайтаришади ва 3–5 кундан кейин амбулатор қайтаришади, заруратга кўра алкогол ва/ёки препаратнинг дозасини коррекцияси билан. Келгусида ушлаб турувчи дозани 0,15–0,2 г/сут 1–3 йил мобайнида қўллаш мумкин.\nДозировка ошиб кетиши\nСимптомлари: дисульфирам-этанол комбинацияси кома, юрак-қон томир коллапс, неврологик бузилишлар келтириб чиқаради.\nЭспераль препаратини сақлаш шароитлари\n25 °C дан юқори бўлмаган даражада.\nБолаларнинг қўли етмайдиган жойда сақлансин.\nЭспераль препаратини яроқлик муддати\nҚадоқда кўрсатилган яроқлик муддати ўтиб кетганидан кейин қўлланмасин.


Ангела Меркель 2 йилдан сўнг сиёсатни тарк этади - Daryo\n22:07, 16.05.2019 8298\nАнгела Меркель 2 йилдан сўнг сиёсатни тарк этади\nГермания канцлери Ангела Меркель 2021 йил Вазирлар Маҳкамасига раҳбарлик муддати тугагач, бошқа сиёсий лавозимларни эгаллаш нияти йўқлигини маълум қилди. Буни у 16 май куни Нидерландия бош вазири Марк Рютте билан бўлган матбуот конференциясида эълон қилди, дея ёзади «Корреспондент.net».\n«Мен ҳозирги фаолиятим тугагач, ҳеч қандай сиёсий лавозимни эгалламоқчи эмасман», — дейди Меркель. Унинг сўзларига кўра, ўтган йил охирида эълон қилинган режалар долзарбдир.\n2018 йил охирида Христиан Меркель Христиан-демократик иттифоқ раиси лавозимидан истеъфога чиққан, аммо канцлер лавозимида қолган. У 2021 йилга қадар тўртинчи муддатни якунлашни режалаштираётганини ва кейинчалик сиёсатдан кетишини айтган.\nМеркелнинг Европа Иттифоқи тизимида ўз позициясини эгаллаши ҳақидаги тахминлар 16 май куни Suddeutsche Zeitung газетасига берган интервьюсидан сўнг бошланди. Канцлер интервьюда «Европанинг тақдири учун ўзини яна ҳам кўпроқ масъул ҳис қилаётганини» таъкидлади.\nКузатувчилар ушбу сўзларни унинг сиёсий мавқеидаги ўзгариш ва Брюсселга тезкорлик билан кўчиб ўтишга ишора деб талқин қилди.\n«Мен Германия канцлери сифатида Европанинг тақдири ҳақида қайғуришга ҳақлиман», — деди у Рютте билан матбуот анжуманида.\n18:59, 31.03.2020 270470\n08:40, 25.03.2020 249393\n21:11, 23.03.2020 208335\n23:22 Бугун 3611\nЎзбекистонда коронавирус билан касалланганларнинг умумий сони 4 мингдан ошди\n23:09 Бугун 7897\nЎзбекистонда COVID-19 коронавирус инфекциясидан тузалганлар сони 160 нафарга етди ва рекорд натижа янада яхшиланди\n22:55 Бугун 16398\n«Арча» кўчадаги пичоқбозлик юзасидан расмий маълумот берилди (видео)\n22:43 Бугун 12261\nМиллат тараққиёти рамзи. АҚШда Оқ Уй қуриб битирилганига 220 йил бўлди\n19:13, 04.06.2020 194583\n07:53, 04.06.2020 167456\n19:44, 03.06.2020 130148\n23:54, 04.06.2020 128686


Мавзу: "арзон ноутбук" - Terabayt.Uz\nМавзу: "арзон ноутбук"\nҲали расмий релизи бўлиб ўтмаган эса-да, унинг деярли тайёр бўлган жамланмаси аллақачон интернетга чиққан. Windows Central нашри унинг қандай ишлашини кўрсатувчи биринчи йирик видеони тақдим қилди.\nБугун, 16 июль куни компания ўзи ишлаб чиқарган ноутбукларнинг баҳосининг арзонлашганини эълон қилди.\nCизга арзон ҳамда яхши ёки самарадорлиги юқори ҳашамдор ноутбук керакдир. Балким кўпчилик тинмай видео ўйин ўйнаш учун лаптоп излаётган бўлиши ҳам мумкин. Қуйида сизга ...\nХитой компанияси сўнгги анъаналарга кўра, бу гал ҳам сўзининг устидан чиқади ва дизайни, техник ўзига хосликлари, узоқ вақтга етадиган аккумулятори ва жуда арзон нархи билан диққатни тортадиган янги девайсини тақдим қилади.\nЖаҳонда энг яхши сотилаётган ноутбук брендлари ва модели маълум бўлди\nСўнгги чоракда жаҳон бозорларида 39 миллион дона лаптоп сотилган. Бу аввалги чоракдан 3 миллион донага ...\nXiaomi`нинг эълон қилинмаган ноутбукининг илк расмлари MyDrivers ресурсида пайдо бўлди. Инсайдер тасдиқлашича, хоҳловчилар мазкур ноутбукни ёзги таътилда харид қилишлари мумкин. Демак, бунга...\nБугунги ахборот технологиялари бозоридаги ранг-баранглик харидорни чалғитиб, электрон қурилма танлашда хато йўл-йўриқларга амал қилишига олиб келиши мумкин. Хусусан, бозорда 100 дан ортиқ...


16 Май 2022 19:15\nBEIJING. Кazinform - Хитой шарқидаги Шанхай шаҳрида коронавирус билан боғлиқ вазият июн ойида нормаллашади. Бу ҳақда душанба куни бўлиб ўтган брифинг чоғида мегаполис вице-мэри Цзун Мин маълум қилди, дея хабар беради Кazinform мухбири.\nУнга кўра, шаҳар ҳокимлиги карантин чораларини босқичма-босқич олиб ташлаб, нормал ҳаётга қайтади. Аввалига ҳафта давомида коронавирус билан касалланишнинг эҳтимолий ортиши бўйича пухта мониторинг ўтказилади. Ўтган кун давомида энг паст кўрсаткичлар қайд этилди - касалликнинг 69 та янги тасдиқланган ҳолати ва 869 та асемптоматик ташувчи. Шунда карантин зоналари аста-секин торайиб боради. Ниҳоят, Шанхай июн ойида нормал кундалик ҳаётга тўлиқ қайтиши кутилмоқда.\nМегаполис маъмурияти маълумотларига кўра, Шанхайнинг 16 туманидан 15 таси коронавирус тарқалишини тўхтатишга муваффақ бўлган. Яқинда COVID-19 юқтиришнинг барча ҳолатлари фақат шаҳарнинг ёпиқ жойларида аниқланган.\nШу душанбадан Шанхайнинг бир қатор туманларида такси ва шахсий автомашиналарга кўчаларга чиқишга рухсат берилди. 22 майдан бошлаб жамоат транспорти фаолиятини тиклаши кутилмоқда.\nМегаполис расмийлари жамоатчиликни яқин келажакда супермаркетлар, бозорлар, дорихоналар, сартарошхоналар ва бошқа маиший хизмат кўрсатиш шохобчалари очилишига ишонтирди. Бироқ, кинотеатрлар, спорт заллари, музейлар каби муассасалар ҳозирча ёпиқ қолади.\nЮқори синф ўқувчилари, шу жумладан ўрта ва катта мактаб ўқувчилари биринчи бўлиб дарсларни давом эттирадилар, бошқа ўқувчилар эса онлайн режимида давом этадилар. Айни пайтда болалар боғчалари ёпиқлигича қолмоқда.\nАввал хабар қилинганидек, 28 мартдан Шанхайда қисман карантин жорий этилди, апрел ойи бошидан эса мегаполис бутунлай ёпилди.


Турақ жай коммуналлық хызмет көрсетиў министри: «Өзбекстан суўдан ең көп пайдаланатуғын мәмлекетлердиң бири» » KarInform\nТурақ жай коммуналлық хызмет көрсетиў министри: «Өзбекстан суўдан ең көп пайдаланатуғын мәмлекетлердиң бири»\nБүгин, Халықаралық пресс-клубтың Өзбекстанда турақ жай ҳәм коммуналлық тараўдағы реформаларға арналған гезектеги сессиясы болып өтти. Бул ҳаққында пресс-клубтың Телеграм каналында хабар берилди.\nСессияда сөзге шыққан ӨзР турақ жай коммуналлық хызмет көрсетиў министри М.Солиевтиң билдириўинше, Өзбекстанда суўдың баҳасы ең арзан болып табылады, яғный 310 сум. Сондай-ақ, Өзбекстан суўдан ең көп пайдаланатуғын мәмлекетлердиң бири.\nМинистрдиң мәлим етиўинше, Өзбекстанда пайдаланылатуғын барлық түрдеги суўлардың 94,5% и юридикалық тараўға бағдарланатуғын болса (яғный аўыл хожалығы, өндирис ҳәм басқаларға), қалған 5,5% и пуқаралар тәрепинен пайдаланылатуғын суўлар болып табылады.\nӨзбекстан пуқараларының 9% и арнаўлы машиналарда жеткерип берилетуғын суўдан пайдаланады. Буған Қарақалпақстан Республикасы, Ферғана, Қашқадәрья ҳәм басқа ўәлаятлардағы ең шетки аймақларда жасайтуғын пуқаралар киреди.\nМойнақта 1150 пуқараны душшы суў менен тәмийинлейтуғ ...\nТәбийғый газдиң баҳасы қымбатлайды


Жалолободда террорчиликда гумонланган икки ўзбек фуқароси қўлга олинди\nЎзбекистон ва Қирғизистонда бир қанча террорчилик ҳаракатлари содир этишда гумонланиб яқинда Жалолобод вилоятида қўлга олинган тўрт кишининг икки нафари Ўзбекистон фуқароси экани хабар қилинмоқда.\nҚирғиз матбуотининг ёзишича, Ўзбекистон исломий ҳаракатига аъзоликда ва бир қанча террорчилик ҳаракатлари иштирокчилигида гумонланган бу тўрт шахс тунда ўтказилган амалиёт натижасида ушланган. Уларнинг икки нафари Ўзбекистон, иккитаси Қирғизистон фуқаросидир. Айни пайтда Ўзбекистон фуқаролари Ўш шаҳридаги қамоқхонада сақланмоқда.\nЖалолобод вилояти расмийси Муса Эргашев сўзларига кўра, ушланганлар орасида террорчилик ҳаракатининг 1979 йилда туғилган раҳбарларидан бири ҳам бўлиб, қўлга олиш чоғида у граната портлатмоқчи бўлган, аммо ниятига ета олмаган.\nВилоят расмийси қўлга олинганлар орасида Абдуллоҳ исмли шахс ҳам борлигини, унинг 2006 йилда Боткен вилоятига ҳужум қилган террорчилар гуруҳига мансублиги тахмин қилинаётганини билдирди. Бу ҳужум оқибатида ўнга яқин тинч аҳоли қурбон бўлган эди.\nЖалолобод вилояти милицияси вакили Шермамат Мамбетқуловнинг айтишича, Қирғизистон ҳудудида Ўзбекистоннинг террорчи гуруҳларга алоқадорликда гумон қилинган фуқаролари илгари ҳам ушланган. Террорчи сифатида Ўзбекистонда қидирувда бўлган шахсларнинг айримлари Қирғизистонда ноқонуний тарзда жон сақлаётгани маълум фактдир.\nШ.Мамбетқулов айни пайтда қўлга олинган тўрт шахс мансуб бўлган гуруҳнинг бошқа аъзолари ҳам қидирилаётганини маълум қилди.\nҚирғизистон ҳуқуқ-тартибот тизимлари маълумотида айтилишича, кейинги пайтларда мамлакатдаги “Ҳизб ут-таҳрир” партияси Ўзбекистон исломий ҳаракати каби жангари ташкилотлар билан ҳамкорликни кучайтирмоқда.\nБу борада Қирғизистон Дин ишлари давлат агентлиги раҳбари ҳам баёнот берган эди. Бу баёнотда “Ҳизб ут-таҳрир” мафкуравий курашдан воз кечиб, қуролли курашга тайёргарлик кўра бошлагани айтилганди.\nБироқ “Ҳизб ут-таҳрир” вакиллари бундай баёнотлар асоссиз эканини билдирмоқда.\n“Ҳизб ут-таҳрир” ҳеч қачон бундай моддий ишга қўл урмайди ва бундай моддий ишга қўл уришга ҳаракат қилаётганларни ҳам бу йўлдан қайтаради. Бизнинг курашимиз мафкуравий курашдир”, - деди “Ҳизб ут-таҳрир” аъзоси Султонбек Бадалов.


Қашқадарёлик фермер ўз даромади ҳисобидан қишлоқ оилавий поликлиникасини жиҳозлаб берди, кам таъминланган оилаларга буғдой улашди ва 15 та кам даромадли оилаларга қора мол олиб берди\nҚашқадарё вилоятининг Миришкор туманида фаолият кўрсатувчи фермер Жасур Лутфиев жорий йилги даромади ҳисобидан туманнинг «Обод» қишлоғида жойлашган 27-сонли оилавий поликлиникани жиҳозлаб берди. Кам таъминланган оилаларга буғдой улашди. Бу ҳақда «Дарё»га туман ҳокимлиги маълум қилмоқда.\nТуман ҳокимлиги хабарига кўра, фермер эл соғлиғи ҳақида қайғураётган шифокорлар учун «Обод» қишлоғида жойлашган 27-сонли қишлоқ оилавий поликлиникасининг бир хонасини жиҳозлаб, кондиционер, телевизор ва кароват олиб берган. Шунингдек, ушбу ҳудудда яшовчи кам даромадли оила Мавлуда Раҳимовага бир бош қорамол, Холида Усмонова, Холман Файзуллаев ва Жуманазар Примовларга бир бошдан майда шохли мол ҳамда яна бошқа 11 нафар кишига ижтимоий ҳолатига қараб 200 килограммдан буғдой улашган.\n— Биз ободликларга ёрдам қўлини чўзаётган фермер Жасур Лутфиевдан жуда миннатдормиз, — дейди «Обод» қишлоқ фуқаролар йиғинида Хотин-қизлар ишлари бўйича мутахассис бўлиб ишловчи Шаҳноза Янгиева. — Фермер нафақат оилавий поликлиникани жиҳозлади, балки маҳалламизда яшовчи 15 та кам даромадли оилаларга ёрдам қўлини чўзиб, қора мол ва майда шохли моллар олиб берди. Кам даромадли оилаларнинг 11 нафарига буғдой улашди.\nМаълум қилинишича, фермер жорий йилда 82 гектар майдонда ғалла етиштирган бўлиб, давлатга 261 тонна сара дон сотиб, 120 фоизлик натижани қайд этган.\nКиритилди: 19:58 26.07.2019. Ўқилди: 1600 марта. Фикрлар сони: 0 та.


«GM Uzbekistan» Фарғонадаги автосалон раҳбарини ишдан...\n18.10.2018 19:38 0 266\nҲуқуқ-тартибот органлари томонидан келиб тушган тезкор маълумотлар асосида «GM Uzbekistan» АЖ «Фарғона Автосавдо» МЧЖ дилерлик марказида оператив текширув ўтказди. Бу ҳақда компания матбуот хизмати хабар берди.\nТекширув вақтида бир қатор камчиликлар аниқланди. Ўтказилган ишлар натижасида «Фарғона Автосавдо» дилерлик маркази раҳбари вазифасидан озод этилди ҳамда мавжуд камчиликларни бартараф этиш вазифаси янги тайинланган директор вазифасини бажарувчи Акбаров Ботиржон Набижонович зиммасига юклатилди.\nАввалроқ «Фарғона Автосавдо» автосалони ходими 73 нафар фуқаронинг 9 миллиард сўмдан ортиқ пулларини ўзлаштиргани ҳақида хабарлар тарқалганди. Мазкур ҳолат юзасидан жиноий иш қўзғатилган, тергов ҳаракатлари олиб борилмоқда.\n«GM Uzbekistan» мижозлардан дилерлик марказларида қонунга хилоф ҳолатларнинг гувоҳи бўлса ёки автомобиль учун қўшимча пул талаб қилинса, дарҳол 71 141 77 77 рақамлари орқали «GM Uzbekistan» алоқа марказига ёки Бош Прокуратуранинг 10-07 ишонч рақамларига мурожаат қилишини сўраган.\nGM Uzbekistan автосалон Фарғона Автосавдо


Чегара муаммоси: Икки хил ёндашув | Fayzbog.uz\nЧегара муаммоси: Икки хил ёндашув\n05.09.2017 / Маъмурият /\n1994 йили Туркия ва Юнонистон орасида Эгей денгизи ўртасидаги кичик қоя кимга тегишли эканлиги юзасидан тортишув келиб чиққанди. Бир юнон киши қайиқда қояга сузиб келиб, Юнонистон байроғини осиб кетган. Байроқни кўриб қолган турк балиқчилар уни тушириб, ўрнига турк байроғини илишган. Натижада, жиддий вазият юзага келиб, қояча атрофини икки давлатга тегишли ҳарбий кема ва учоқлар ўраб олганди. Бош вазир Тансу Чиллер “Биз қоя у ёқда турсин, ҳаттоки, шағал тошини ҳам бировга бериб қўймаймиз” деганди.\nСовет даврида “халқ ҳокимиятчилиги” деган шиор ҳамма жойни босиб кетганди. Ҳозир эса халқимиз атрофда бўлаётган муҳим сиёсий воқеаларга умуман аҳамият бермаяпти. Масалан, янги президент Шавкат Мирзиёев даврида Қирғизистон билан совуган алоқалар яна жонлана бошланди. Жумладан, чегараларни аниқлаш бўйича ишлар ҳам анча илгарилабди. Қирғиз матбуоти бу борада бонг уриб, бир қарич ер учун тортишмоқда.\nЎзбекистон икки қўшни қардош давлат ўртасидаги чегараларни 1925 йилдаги, қирғиз томони эса 1955 йил ҳужжатлари асосида белгилашни талаб қилаётганди. Яқинда қирғиз матбуотида чиққан хабарларга кўра, Ўзбекистон чегара масаласида уларнинг фикрини қабул қила бошлабди.\nЎзи 1936 йил охирларида Йўлдош Охунбобоев Ўш ва Жалолободни янги ташкил қилинган совет республикасига тортиқ қилиб юборилишига оғзини очиб, қараб тураверганди. Энди мамлакатимизга Сўх ва Шоҳимардонга олиб борадиган йўлак бериш масаласида ҳам ён бераяпмизми дейман?! Айрим ашаддий миллатчи қирғиз депутатлари, ҳатто, ўзбек эксклавлари аслида Қирғизистонга берилиши кераклигини юксак минбарлардан туриб айтишга чўчишмаяпти. Қирғиз томони сўнги йигирма йил ичида тортишувли ва чегара ҳудудларига аҳолини кўчириб келтирмоқда.\nАгар 1950-йиллардаги харитага назар солсак, Сўх эксклави Ўзбекистон билан бирлашган эканлиги яққол кўринади. Кейинчалик қандай йўллар билан анклав бўлиб қолганлиги, афсуски, ўзбек халқига маълум эмас. Лекин, чегара масаласи билан шуғулланаётган комиссияда ҳужжатлар бор ва улар ошкор қилиниши зарур.\nЭсингизда бўлса, иккинчи жаҳон уруши даврида Ленинград шаҳри 950 кун қамал остида қолиб, ўн минглаб одам очарчиликдан қирилиб кетганди. Сўнгги ўн йил мобайнида қўшни давлат билан алоқалар ёмонлашуви натижасида ҳар иккала эксклавимизда яшовчи 120 мингга яқин аҳоли қаттиқ жабр кўрди. Қирғиз томони бир томонлама қарор билан чегараларни бир неча ҳафтагача ёпиб қўйган пайтлар ҳам бўлди. Бу эса уруш давридаги ҳақиқий қамал ҳолатини эсга туширди.\nВазиятдан қирғиз чегарачилари ва куч ишлатиш тизими ходимлари усталик билан фойдаланишмоқда. Улар ўзбекистонликлардан ҳар-хил ноқонуний йўллар билан пул ундиришга устаси фаранг бўлиб кетишган. Афсуски, собиқ ҳукуматимиз йиллар давомида ўз фуқаролари ҳақ-ҳуқуқлари қўшни давлат ходимлари томонидан пой-мол қилинишига ҳеч қандай муносабат билдирмади. Мен бунинг сабабларига тўхталмоқчи эмасман.\nАжабланарли томони шунда-ки, ўзбек матбуоти чегара муаммолари ҳақида материал бермайди, чунки эски ҳукумат даврида бу масала “нозик” ҳисоблангани учун халқимиз хабарсиз қолдирилиши маъқул кўрилган. Ҳолбуки, матбуот эркин бўлган қўшни давлатда эса бу масала халқ олдига дастурхон қилиб ёзиб қўйилган ва тортишувли ерларнинг ҳаммаси гўёки ўзларига тегишли эканлиги ҳақидаги фикр, йигирма беш йилдир-ки, халққа сингдириб келиняпти.\nМен ўзим 2001 йили эркин журналист ўлароқ халқаро “Интерньюс” ташкилоти ёрдамида репортаж тайёрлаш учун Шоҳимардонга боргандим. Минг азоб билан, фақатгина Водил тумани ҳокими қўшни Қадамжой тумани акими билан телефонда гаплашгандан кейингина чегарадан ўтгандик.\nЧегарадан ўтиш қийинчиликлари туфайли Фарғона водийсининг Швейцарияси ҳисобланган Шоҳимардон иқтисоди батамом чўккан. Фуқаролар йиғини раиси ишсизлик даражаси саксон фоизга етганини айтганди. У ердаги ўн бешга яқин ўқувчиларнинг ёзги дам олиш оромгоҳлари ташландиқ ҳолга келган. Санаторий бошлиғи ҳам қирғиз чегарачи ва милиционерлари дастидан йўланмали дам олувчилар ҳам жабр кўраётганини айтган. Ҳаммадан қизиғи шунда-ки, Шоҳимардонга олиб борувчи йўлнинг қўшни давлатдан ўтадиган салкам йигирма километрлик бўлаги Ўзбекистон томонидан таъмирланар экан.\nМен булар ҳақида “Интерньюс”нинг ТВ дастурига хабар тайёрлаб берганман. Олган видеолавҳаларимдан ўзим муаллиф ва бошловчиси бўлган “Ҳуқуқ ва бурч” кўрсатувида фойдаланганман. Бошқа лавҳам “Давр ҳафта ичида” таҳлилий дастурида намойиш қилинган. “Моҳият” газетасида “Оролда қолган ўзбеклар” номли катта мақолам эълон қилинган.\nСовет даврида чегаралар маҳаллий раҳбарлар келишучи асосида ҳам ўзгариб кетган. Чунон-чи, икки колхоз раиси ўзаро келишиб, бир-бирларига қарашли ерлардан вақтинчалик фойдаланишган. Бундан ташқари, катта-катта ерлар ижарага берилган ва олинган. Хусусан, Ўзбекистон ССР Қирғизистон тоғларидаги яйловлардан чорва боқиш учун фойдаланган. Сўнгги йигирма йиллик ижара келишуви ҳам тугаганига йигирма йилча бўлди. Лекин, бу – ана шу тупроқлар қўшни давлатга ўтиб қолганини англатмайди.\nБундай йигирма йилча аввал марҳум президент телевидениеда икки давлат чегарасида кирди-чиқдили ҳудудлар жуда кўплиги, уларни тартибга солиш учун ўзаро келишув асосида айрим ҳудудларни айирбошлаш мумкинлиги ҳақида гапирганди. Каримов даврида ўзбек тарафи Сўх ва Шоҳимардонни асосий ҳудудимизга улайдиган йўлак берилишини талаб қилаётганди. Қирғиз томони бунга кўнмаётганди. Сабаби – агар эксклавларга олиб борувчи йўллар Ўзбекистонга берилишига рози бўлишса, Боткен вилоят маркази Ҳайдарконни мамлакатнинг шарқи билан боғлайдиган йўлнинг кичик бир қисми Ўзбекистонга ўтиб қоларди.\nАслида, бунинг ҳам ечими бор. Ўзбекистонга берилган йўлак устидан Ҳайдарконни шарқ билан боғловчи кўприк қурилса – олам гулистон! Биз ана шу кўприк қурилишини ўз зиммамизга олишимиз ҳам мумкин. Сих ҳам куймайди, кабоб ҳам.\nИкки республика – давлатлар ўртасидаги чегаралар фақатгина ана шу давлатлар парламентлари тарафидан тасдиқлансагина кучга киради. Совет даврида бу вазифа Олий Советлар ваколатига кирган. Агар, чегарани ўзгартириш ҳақидаги келишув бир республика олий совети томонидан тасдиқланса-ю, иккинчи республика – сабаби нима бўлишидан қатъи назар – тасдиқламайдиган бўлса, у ҳолда чегара ўзгариши қонунлашган ҳисобланмайди. Бундай ҳудудлар ҳозирда қўшни давлат ичида қолиб кетган бўлса ва ўша давлат уни қайтариб беришни истамаса – бу масалани халқаро судга олиб чиқиш мумкин.\nҲали келишилмаган чегара муаммолари, хусусан Сўх ва Шоҳимардон масаласи ҳақида халқимиз нечоғлик маълумотга эга? Бу муаммолар ўзбекистонликларни ташвишга солаётганмикан? Агар жавоби ижобий бўлмаса, унда биз халқ ўлароқ шаклланишда давом этаётган бўламиз.\nЧегарани демаркация қилиш билан шуғулланувчи Ўзбекистон комиссияси олиб борилаётган ишлар ҳақида халқни хабардор қилиб турса мақсадга мувофиқ бўлади.\nЭътиборингизга иккита харитани ҳавола қилаяпман. 1939 йилдаги атласда Сўх Ўзбекистон билан туташ ҳолда кўрсатилган.\nЖамият 5 комментариев\n05.09.2017 в 15:31\nBu ish tezroq hal bo’lgani yahshiroq. Baribir, kimdir biroz yon berishiga to’g’ri keladi. Bo’lmasa, hech qachon kelishuvga kelib bo’lmaydi. Agar ikki taraf ham bir qarich yer ustida tortishaversa, munosabatlar avvalgiday sovuq bo’lib qolaveradi.\nOta bobolarim shu bir qarich yerni deb jon berishga uni boshqa kelgindilarga berib qo’yadigan axmoq yoq..\nDiqqat: Texnik sabablarga ko’ra matndagi YER so’zlari ER, YECHIM esa ECHIM bo’lib qolgan. Hozirgi dasturda tuzatishning iloji yo’q. To’g’rilab o’qilsin. Uzr so’raymiz.\nОта боболаримиз ер талашишмаган\nНаманган вилояти Янгиқўрғон тумани Нанай қишлоғининг ҳам 500 гектардан ортиқ ери Қирғизистонга ўтиб кетган, ўша ҳосилдор ерларни қайтариб олишимиз керак!


Қирғиз депутати: чегара муаммолари дипломатик йўлда ечилиши керак - BBC Uzbek - Mintaqa\nҚирғиз депутати: чегара муаммолари дипломатик йўлда ечилиши керак\nСўнгги янгиланиш 15 январ 2013 - 13:56 GMT\nЎзбекистоннинг Қирғизистон ҳудудидаги Сўх анклавидан хабарлар олиш ва уларни текшириш мушкул қолмоқда.\nЎтган ҳафта ўндан ортиқ қирғизнинг сўхликлар тарафидан қисқа муддат гаровга олиниши ортидан келиб чиққан можаро ҳалигача расмий якунини топмаган.\nМаълум бўлишича, Сўх аҳолиси ва ҳудуд атрофида истиқомат қилувчи қирғизлар чегара нуқталарини ёпиқ қолаётганидан азият чекишмоқда.\nЎтган ҳафта охирида Қирғизистон парламенти ҳайъати мамлакатнинг Сўхга яқин ҳудудларига сафар қилиб, вазиятни ўрганган.\nҲайъат таркибида бўлган депутат Нодира Норматова Ўзбекистон ва Қирғизистон ўртасида олий даражали дипломатик музокаралар ўтказишга чақирган.\nБи-би-си Норматова хонимдан Боткен вилоятининг чегарага туташ ерларда аҳоли нақалар зич яшаши ва икки томонда жойлашган қишлоқлар чегарага қанчалар яқинлиги борасида сўраган.\nНодира Норматова: У ерда чегарани қўриқлаётган аскарларимиз гарнизони бор. Чегарага туташ Чорбоғ қишлоғида ўндан ортиқ хонадон жойлашган. Умуман, қишлоқ Сўх анклави билан чегарадош. Ўртадан ўтган йўл эса, ҳар икки мамлакатга ҳам тегишли. Ундан икки томон аҳолиси фойдаланади. Бу жуда ачинарли. Чунки, ўша йўлнинг фақат икки метри Ўзбекистон тарафига ўтказилгани учун у ерда 6та симёғоч ўрнатиш эҳтиёжи вужудга келган.\nБи-би-си: Сўх анклави атрофида сўнгги ҳафталар кузатилган можарони қандай изоҳлайсиз? Келажакда бу каби зиддиятларнинг олдини қай йўсин олиш мумкин?\nНодира Норматова: Ушбу воқеа давлатимиз мустақиллигини ҳурмат қилмаслик, қолаверса, яхлитлигини оёқости қилиш учун баҳона бўлган. Ва бир давлат иккинчи бир мамлакатни ҳақорат қилганлиги десак ҳам муболиға бўлмайди. Давлат тепасида турган Президент ва Бош вазиримиз раҳбарлигида, парламент иштирокида икки томон ўртасидаги масала дипломатик музокаралар йўли билан ечилиши лозим. Ва худди шу асосда муаммони бартараф этиш ва унга батамом нуқта қўйиш вақти келди, деган фикрдаман.\nБи-би-си: Чегара муаммоларини ҳал қилишга қаратилган дипломатик музокаралар олдин ҳам ташкил қилинган ва бу борада анчайин саъй-ҳаракатлар олиб борилганди. Аммо, улар самара бермаган ва вазият бугунги ҳолатга тушиб қолган эмасми? Сизнингча, яна қандай дипломатия бўлиши керак?\nНодира Норматова: Дипломатик музокаралар юритишда, у Ўзбекистон томони билан бўладими, Тожикистонми, энг аввало тенг ҳуқуқли тараф ўлароқ музокараларга иштирок этишимиз шарт. Мени афсусланишга мажбур қилаётган бир жиҳат - йигирма йилдан ортиқ вақт давомида чегара муаммоларига жавобгар арбобларимиз ўз вазифаларини маромига етказиб бажармай келгани. Худди шу сабаб, чегара масалаларида аҳвол шу даражага етган. Энди биз Қирғизистон ҳудудидаги Ўзбекистон анклавлари тақдирини ва мунозарали чегара масалаларини ҳукуматлараро комиссиясига топширмасдан, олий даражадаги дипломатик музокаралар орқали ҳал этишимиз.\nҚирғиз-Ўзбек чегараси: 'Узундан-узоқ навбатлардан бездик'\n'Ўзбек чегарачилари Ўзбекистон фуқаросини уриб ўлдиришган'\nЎзбекистон ва Қирғизистон ҳибсдаги чегарачиларни алмашди\nO‘zbek-qirg‘iz chegarasida o‘zbek chegarachilari ikki qirg‘iz zobitini hibsga olgan\nЎзбек-қирғиз чегарасида ўзбек чегарачилари икки қирғиз зобитини ҳибсга олган\nҚирғизистон ўзбек МХХ ва божхона ходимларини 'гаров эвазига озод қилишга рози бўлган'\nҚирғиз-Ўзбек чегараси: расмийлар бир-бирларини айбламоқда\nЎзбек чегарасида портловчи модда юкланган машиналар қўлга олинди\nҚирғиз-Ўзбек чегарасида қонли ҳодиса юз берган


Олий Мажлис Сенати Раисининг биринчи ўринбосари АҚШ компанияси (...)\nОлий Мажлис Сенати Раисининг биринчи ўринбосари АҚШ компанияси раҳбарияти билан мамлакатимиз иқтисодиётига инвестиция киритиш масалларини муҳокама қилди\nОлий Мажлис Сенати Раисининг биринчи ўринбосари Содиқ Сафоев АҚШнинг «Crow Holdings» компанияси директорлари кенгаши раиси Х.Кроу билан учрашди, деб хабар бермоқда Дунё АА мухбири.\nПарламент юқори палатаси маълумотига кўра, тадбирда, шунингдек, йирик инвестициявий компаниялар, Гудзон институти ва «The Wall Street Journal» газетаси раҳбарлари ва вакиллари иштирок этди.\nЎзбекистонда барча соҳаларда олиб борилаётган ислоҳотлар, шунингдек, аҳоли манфаатлари ва сўз эркинлигини таъминлаш хусусида ахборот берилди. Бундан ташқари, мамлакатимизнинг ташқи сиёсий фаолияти, хорижий давлатлар, айниқса Марказий Осиё мамлакатлари билан алоқаларни ривожлантириш ҳақида сўз юритилди.\nУчрашув давомида иқтисодиёт, қурилиш, энергетика ва туризм соҳаларига инвестиция киритиш билан боғлиқ масалалар кўриб чиқилди. Жумладан, Ҳинд океанида жойлашган портларга Афғонистон орқали олиб чиқадиган темир йўл қуриш, шунингдек, қурилиш соҳасидаги лойиҳаларни амалга ошириш, сайёҳлик инфратузилмасини ривожлантириш истиқболлари хусусида сўз юритилди.\nАҚШ томони мамлакатимизда амалга оширилаётган ўзгаришларга, хусусан, тадбиркорликни ривожлантириш, логистика ва инфратузилма лойиҳаларини амалга ошириш учун яратилган шароитларга юқори баҳо берди.


САЛМОҚЛИ ҚИСМИ - ҚАШҚАДАРЁ ҲУДУДИДА\nБугунги кунда юртимиз нефть-газ саноатида кенг кўламли бунёдкорлик ва яратувчанлик ишлари амалга оширилаётган экан, уларнинг салмоқли қисми Қашқадарё ҳудудида рўёбга чиқарилмоқда.\nНаврўз арафасида "Ўзбекнефтгаз" акциядорлик жамияти "ERIELL Group" компанияси билан ҳамкорликда турли минтақаларидаги конларда бешта газ қудуғи фойдаланишга топширилганлигини маълум қилди. Эътиборли томони, бу объектларнинг иккитаси вилоятимизда жойлашган. Хусусан, Сомонтепа конида 127-сонли қудуқ ишга туширилиб, диаметри 114х9 миллиметр, узунлиги эса 3 минг 500 метрга тенг шлейф газқувури барпо этилди. Қудуқ конда мавжуд газ тўплаш шохобчасига уланди. Шўртан конида фойдаланишга топширилган 327-сонли қудуқда эса худди шундай диаметрли, узунлиги 1 минг 422 метрга тенг шлейф газ қувури бунёд этилди.\n2017-2021 йилларда углеводород хом ашёси қазиб олишни кўпайтириш бўйича чора-тадбирлар дастури доирасида бажарилган бу ишлар мамлакатимиз газ-транспорт тизимига узатиладиган табиий газ ҳажмини ошириш имконини берди.\nМуборак нефть ва газ қазиб чиқариш бошқармасига қарашли Зеварда газни комплекс тайёрлаш қурилмасида эса турбодетандер агрегати таъмирланди. Натижада газнинг сифатли ва узлуксиз етказиб берилиши таъминланиб, конденсат ажратиб олиш ҳажми бир кеча-кундузда 7 тоннага қисқаришининг олди олинди. Агрегатнинг сезгир эҳтиёт қисмлари ички имкониятлардан фойдаланиб, конструкторлик хужжатлари асосида соз ҳолатга келтирилди. Шунинг ҳисобидан импорт маҳсулот ва чет элдан мутахассис олиб келишга сарфланиши мумкин бўлган валюта маблағлари тежалди.\nДенгизкўл сиқув компрессор станциясидаги қайта тиклаш ва таъмирлаш ишлари ҳам маҳаллий мутахассислар томонидан амалга оширилди. Бунинг самараси ўлароқ яқин кунлардан бошлаб мазкур станция яна ўзининг асосий вазифаси - Денгизкўл конидан юқори олтингугуртли табиий газ қазиб олиш, шунингдек, паст босимли қудуқлардан келадиган "зангори ёнилғи"нинг босимини ошириб, Муборак газни қайта ишлаш заводига етказиб бериш функциясини бажаришга киришди.\nАйни пайтда "Ўзбекнефтгаз" акциядорлик жамиятининг 2020 йилга мўлжалланган углеводород хом ашё базасини ривожлантириш ва қайта тиклаш дастури доирасида вилоятимиз ҳудудида жойлашган Ўртабулоқ кони 1-излов қудуғи очиқ ўзанида (2849-2885 метр оралиғида) террегин-юра ётқизиқларининг XVIII қатламида синов ишлари олиб борилди. Натижада Ўртабулоқ конидаги ушбу қатламдан биринчи марта саноат миқёсида газ оқими олинди. Унинг кунлик ҳажми 157 минг куб метрни ташкил қилди.\nКунлар исиб, ҳаво ҳарорати кўтарилгани сайин нефть-газ саноати объектларидаги бунёдкорлик кўлами ҳам тобора кенгайиб бормоқда.


03-11-2015 | 21:20\nZAMIN.UZ / Технология / 03 Ноябр 2015 года1 401\nUzReport TV Discovery Channel телеканали билан узоқ муддатли ҳамкорлик тўғрисида келишув имзолади. Бу ҳақда UzReport'га асосланиб Daryo.uz хабар берди.Ҳамкорлик доирасида бир қатор дастурлар, жумладан, «Бу қандай ясалган?» (How It’s Made?), «Бу қандай ясалган: Орзудаги автомобиллар» (How It’s Made: Dream Cars), «Ер қандай ишлайди?» (How the Earth Works) ва «Ҳаёт тезлиги» (Speed of Life) телеканалнинг эксклюзив таржимаси билан намойиш этилади.Ушбу келишув телеканални янада бойитиш, ҳамда уни миллионлаб телетомошабинлар учун янада қизиқарли қилиш имконини беради. Телеканал кўп сонли телетомошабинлар фикрларини таҳлил қилиш натижалари ва уларнинг истакларини инобатга олган ҳолда бу танловни амалга оширди.Телеканалда биринчи бўлиб «Бу қандай ясалган?» кўрсатуви намойиш этилади. Кўрсатув ҳар сешанба ва пайшанба кунлари 20:30 да рус ва ўзбек тилларида эфирга чиқади.Ушбу ҳамкорлик нафақат фильмлар намойиши, балки бошқа қўшма лойиҳаларни ҳам кўзда тутади.\nЎқишни тавсия қиламиз MY5 телеканали эфири машҳурларга тўлдирилиши профессионал журналистларнинг норозилигига сабаб бўлмоқда


Президентимиз Шавкат Мирзиёев ташаббуси билан 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини ишлаб чиқишда фуқароларимиз юксак фаоллик, ўз гражданлик позициясини намойиш этгани боиси ҳам аслида шунда. Бинобарин, Ҳаракатлар стратегияси асосида давлат ва жамиятни ривожлантиришни стратегик режалаштириш тизими сифат жиҳатидан янги босқичга чиқди. “Тараққиёт стратегияси” маркази ижрочи директори Акмал Бурҳоновнинг айтишича, Ҳаракатлар стратегиясининг ўзига хос жиҳати шундаки, мамлакатимиз тарихида биринчи марта бундай мақомдаги ҳужжат умумхалқ муҳокамасидан ўтди. Эътиборлиси, жамоатчилик муҳокамаси халқимиз, экспертлар доиралари, халқаро ташкилотлар учун ҳам очиқ бўлди. Жамоатчилик томонидан билдирилган 1300 дан ортиқ таклиф ва тавсиялар асосида “Халқ билан мулоқот ва инсон манфаатлари йили” Давлат дастурининг 41 банди тамомила қайтадан кўриб чиқилди ва халқчил ҳужжат сифатида амалиётга татбиқ қилинди.\nЖамиятни жипслаштирган ўзига хос мафкура\nПрезидентимиз Шавкат Мирзиёевнинг “2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини келгусида амалга ошириш чора-тадбирлари тўғрисида”ги фармойишида алоҳида қайд этилганидек, дастлабки сарҳисоблар давлат органлари, нодавлат ташкилотлар, фуқаролик жамияти институтларининг Давлат дастурини самарали амалга оширишга қаратилган кучлари, шу жумладан, хорижий мутахассислар ва халқаро экспертларни фаол жалб қилган ҳолда чинакам жипслашганлигини кўрсатди.\nҲозирги кунда Ҳаракатлар стратегиясининг ижроси юзасидан давлат ва жамият ҳаётининг барча соҳасини ривожлантиришга қаратилган 700 дан ортиқ норматив-ҳуқуқий ҳужжатлар қабул қилинди. Бошқача айтганда, бу кунига 2-3 тадан Фармон ва қарор қабул қилинди, деганидир. Албатта, ҳамма соҳада ва барча жойда иш силлиқ кетаётгани учун эмас, аксинча, кундалик турмушда муаммолар кўплиги ва уларни ҳал қилиш зарурати шундай қизғин жараённи тақозо этмоқда.\nХусусан, давлат ва жамият қурилиши тизимини такомиллаштириш соҳасида замонавий талаблар ҳамда устувор йўналишларни инобатга олган ҳолда 16 та вазирлик, идора ва бошқа ташкилотларнинг тузилмаси, вазифа ва функциялари қайта кўриб чиқилди. 20 та давлат ҳамда хўжалик бошқаруви органлари, бошқа ташкилотлар қайта ташкил этилди. Бунда “Халқ давлат идораларига эмас, давлат идоралари халқимизга хизмат қилиши керак” деган тамойил асосида иш тутилди.\nИқтисодиётни ривожлантириш ва либераллаштириш соҳасида эса солиқ тизими ислоҳ қилинди, ҳалол солиқ тўловчилар — хўжалик юритувчи субъектларга солиқ таътиллари берилиши назарда тутилди.\nҲудудий ижтимоий-иқтисодий ривожлантириш дастурлари доирасида 13 минг 339 та лойиҳа амалга оширилди. 2,1 трлн. сўм кредит ўзлаштирилди. 10 та эркин иқтисодий зона, 5 та кичик саноат зонаси ташкил қилинди. “Peugeot” ва “Citroёn” бренди билан енгил тижорат автомобилларини ишлаб чиқариш бўйича завод барпо этилмоқда. Халқаро валюта жамғармасининг Альберт Егер раҳбарлигидаги миссияси баёнотида қайд этилишича, Ҳаракатлар стратегиясининг ўз вақтида ва самарали амалга оширилиши иқтисодиётнинг иш ўринларини яратиш ҳамда барқарор ўсишни таъминлаш қобилиятини сезиларли даражада юксалтириш имконини беради.\nМасалан, “Ҳазорасп” эркин иқтисодий зонаси учун 50 гектар ер майдони ажратилиб, 25 та лойиҳа бўйича ишлар бошлаб юборилди. Шундан саккизтаси автомобиллар учун бутловчи қисмлар тайёрлашга қаратилган. Бу бежиз эмас, албатта. Чунки “GM Uzbekistan” автомобиль заводининг филиали Ҳазорасп туманида фаолият кўрсатаётган бўлиб, бугунги кунда бу ерда “Damas”, “Labo” ва “Оrlando” русумида йилига 72 мингта автомобиль ишлаб чиқарилади. Бу, айтиш мумкинки, нафақат туман, балки бутун вилоят иқтисодиётини мустаҳкамлашда муҳим омил бўлаяпти. Шунинг учун завод фаолиятини янада кенгайтириш чора-тадбирлари кўрилаётир.\nТаъкидлаш керакки, “Ҳазорасп” эркин иқтисодий зонасидаги янги ишлаб чиқариш қувватлари учун алоҳида имтиёзлар мавжуд. Ундан оқилона фойдаланаётган тадбиркорлар ҳозирги пайтда енгил саноат, қурилиш материаллари, озиқ-овқат саноати ва тиббиёт соҳасига оид истиқболли лойиҳалар устида ҳам жадал иш олиб бормоқдалар. Ушбу саъй-ҳаракатлар тез орада ўз самарасини кўрсатиши, янги саноат ҳудудида қандолат, маиший техника, шифер ва темир-бетон маҳсулотлари каби қўшимча қийматга эга товарлар тайёрлана бошлаши кутилаяпти.\nКелгусида “Ҳазорасп” эркин иқтисодий зонасини кенгайтириш, бунинг учун қўшимча равишда 500 гектаргача ер ажратиш мўлжалланмоқда. Сабаби, яна ўттизга яқин ташаббускорлар мазкур ҳудудда фаолият бошлашга тайёр турибди. Улар маҳаллий хом ашё ва қишлоқ хўжалиги маҳсулотларини чуқур қайта ишлаш орқали ички ҳамда ташқи бозорларда талаб юқори бўлган тикувчилик ва чарм-атторлик маҳсулотлари, оёқ кийимлар, сув тозалагич ҳамда газ ҳисоблагичлар, автомобиллар учун тиркамалар, антифриз, пенопласт, ламинат панеллар, тиббиёт буюмлари, болалар учун сут маҳсулотлари каби минтақа учун янги бўлган товарлар тайёрлашга аҳд қилишгани қувонарлидир.\nҲаммаси инсон манфаатлари учун\nҲаракатлар стратегиясида йиллар давомида тўпланиб қолган ижтимоий муаммоларни ҳал қилиш, жумладан, аҳоли бандлигини таъминлаш, ижтимоий йўналиш ва таълим тизимидаги объектларни капитал таъмирлаш, арзонлаштирилган уй-жойлар қурилишига доир дастурларни рўёбга чиқаришга урғу берилган. Бинобарин, одамларимиз табиати шунақа. Улар мамлакатда кечаётган ислоҳотларга, аввало, ўз турмуши яхшиланиши, маҳалласидаги муаммолар ҳал бўлишига қараб баҳо беради.\nШуни қайд этиш керакки, ижтимоий соҳада фақатгина жорий йилнинг биринчи ярмида 2,7 минг км. автомобиль йўллари қурилди ва таъмирланди, 84 минг 300 та иш ўрни яратилди. 2017 — 2020 йилларда шаҳарларда энергия жиҳатидан самарадор ва арзон кўп квартирали уйларни қуриш ҳамда реконструкция қилиш дастури амалга оширилмоқда. Унинг доирасида 50 минг 286 та хонадондан иборат 1 минг 136 та кўп қаватли уйларни, бундан ташқари, қишлоқ жойларда -намунавий лойиҳа асосида 75 минг тураржойларни қуриш мўлжалланган. Ўзбекистон Республикаси Олий Мажлиси Сенати Фан, таълим, маданият ва спорт масалалари қўмитаси раиси, Ижтимоий соҳани ривожлантиришнинг устувор йўналишларини амалга ошириш бўйича комиссия аъзоси З. Низомхўжаевнинг қайд этишича, айни йўналишда белгиланган вазифалар ижроси изчил мониторинг қилиб борилаяпти. Комиссия ҳузурида тузилган ишчи гуруҳлар аҳоли бандлиги ҳамда реал даромадларини босқичма-босқич ошириш, аҳолини ижтимоий ҳимоя қилиш ва соғлиқни сақлаш тизимини такомиллаштириш, арзон уй-жойлар қуриш бўйича мақсадли дастурларни бажариш, йўл-транспорт, муҳандислик-коммуникация, ижтимоий инфратузилмани ривожлантириш ва модернизациялаш, таълим ҳамда фан соҳасини тараққий эттириш бўйича “йўл хариталари” асосида қизғин иш олиб бормоқда.\nСоатингизни тўғрилаб олинг\nҲаракатлар стратегияси яқин истиқболда юртимизни тараққий эттириш модели саналади. Ҳар йили унинг қоидаларини ҳаётга татбиқ этиш мақсадида давлат дастурлари қабул қилинади. Шубҳасиз, дастур ижросини сўзсиз таъминлаш, ҳар бир банднинг амалий рўёбига эришиш жуда муҳим. Шу сабабли фармойишда навбатдаги ислоҳотларни сифатли ва олдиндан режалаштириш учун 2017 йил якунлари бўйича эришилган натижаларни чуқур ўрганиш ҳамда пухта таҳлил қилиш зарурлиги алоҳида кўрсатиб ўтилди. Жумладан, 2017 йилнинг август-сентябрь ойлари давомида статистик ва бошқа маълумотлар йиғилиб, қабул қилинган норматив-ҳуқуқий ҳужжатлар ҳамда барча даражадаги давлат органлари фаолиятининг натижалари ўрганилади. Шунингдек, фуқаролик жамияти институтлари, оммавий ахборот воситалари, илмий доира вакиллари ва хорижий мутахассисларни кенг жалб этган ҳолда учрашувлар, давра суҳбатлари, сўровлар, эксперт ҳамда жамоатчилик муҳокамалари ўтказилмоқда. Шу йўл билан Ҳаракатлар стратегиясини амалга ошириш натижалари тизимли таҳлил қилинади.\nА. Бурҳоновнинг билдиришича, фармойиш талабларидан келиб чиқиб, Ҳаракатлар стратегияси оддий одамларга қандай наф бераётгани ўрганилмоқда. Бундан ташқари, маҳаллий ва хорижий экспертлар билан ислоҳотларнинг бориши таҳлил қилинаяпти. Бу ишларга бежиз ҳозирдан киришилмаяпти. Чунки кейинги йил Давлат дастурини ишлаб чиқишда жорий йилги таҳлиллар, хулосалар аҳамияти жуда муҳим. Бошқача айтганда, соат миллари тўғрилаб олинади. Бугунги кунда “Тараққиёт стратегияси” маркази томонидан келгуси йил дастурига таклифлар йиғиш ишлари бошлаб юборилди.\nШуни қайд этиш керакки, Президентимиз ташаббуси билан Ҳаракатлар стратегиясини 2018 йилда амалга ошириш бўйича ишлаб чиқиладиган Давлат дастури лойиҳасига киритиладиган таклифлар ҳам фақат кенг жамоатчилик билан дастлабки муҳокама ўтказилганидан кейин кўриб чиқилади.\nВаршава университети Сиёсий фанлар институти профессори, “Сиёсий тадқиқотлар” журнали муҳаррири Я. Залешнийнинг фикрича, Ҳаракатлар стратегияси кенг кўламли ислоҳотлар дастури бўлиб, мазкур ҳужжат Ўзбекистонни ривожлантиришнинг барча қиррасини қамраб олган. Мамлакатда таъминланган сиёсий барқарорлик туб ўзгаришларни амалга оширишдаги -муваффақиятларнинг кафолати ҳисобланади.\nБугун қатъий ишонч билан айтамизки, Ҳаракатлар стратегияси энг устувор мақсад — инсон манфаатлари ҳамма нарсадан устунлигини таъминлашга қаратилган ислоҳотларни янада жадаллаштириш, халқимизнинг орзу-умидларини юзага чиқариш йўлида дастуриламал бўлиб хизмат қилади.\nМазкур рукндаги бошқа мақолалар: « Россия Федерацияси делегацияси Самарқандда\tФракцияларда долзарб қонун лойиҳалари кўриб чиқилди »


Простата бези билан боғлиқ муаммолар » Ўзбекистон янгиликлари – Zamin.uz\nПростата бези билан боғлиқ муаммолар\n04 январь 2018, 16:06\nЎттиз ёшдан ошган эркакларнинг асосий муаммоси ҳисобланмиш простата бези ҳақида маълумотлар билан тўлиқ танишинг.\nПростата бези нима дегани?\nПростата бези – мушакли без аъзоси бўлиб, қовуқ пуфаги остида жойлашган ва унга тирмашиб туради.\nПростата безининг вазифалари:\nБу без шаффоф суюқлик ажратиб чиқаради. Бу суюқлик ажралиб чиқиб эякуляция (шаҳват чиқиши) жараёнида манийга аралашади ва ундаги сперматозоиднинг ҳаракатланиши ва ҳаётчанлигига шароит яратади. Чунки простата суюқлигида манийни суюқлаштирувчи фибринолизин ва фиброгенеза ферментлари мавжуд.\nУндан ташқари, простата бези уруғ ҳужайраларнинг ҳосил бўлишига туртки бериб, жинсий гормонларни ишлаб чиқарувчи мояк фаолиятига катта таъсир кўрсатади. Простата ишлаб чиқарадиган суюқлик асаб-мушак тармоғи, руҳий фаолиятни рағбатлантиради, жинсий эҳтиёжни қўзғатади, эрекция ва эякуляцияга ҳамкорлик қилади.\nПростата бези фаолияти қачон намоён бўлади?\nБалоғат ёшидан бошлаб кексаликка қадар. Кексаликда жинсий безлар фаолияти сусайганда простата безининг фаолияти ҳам пасаяди.\nПростата бези фаолияти бузулишига нима сабаб бўлади:\nПростата бези фаолиятининг туғма муаммолари;\nЁшнинг 50 дан ошиши;\nУзоқ вақт давомида жинсий яқинликдан тийилиш;\nКам ҳаракатли турмуш тарзи;\nБетартиб жинсий алоқада бўлиш;\nСпиртли ичимликларни кўп истеъмол қилиш.\nПростатит касаллиги нима?\nПростата безининг яллиғланишидан келиб чиққан касаллик. Ҳозирги кунда дунё бўйича 73-90% эркак айнан шу касалликдан азият чекади. Простатитга нима сабаб бўлади? Сийдик пуфаги, сийдик йўли, тўғри ичак, қон томирлари, кичик тоснинг лимфа томирлари орқали простата безига инфексия тушиб яллиғланишга сабаб бўлади.\n- Простата безининг яллиғланиши аломатлари ўткир шамоллаш касаллик аломатлари сингари бўлиши мумкин. Бунда тана ҳарорати 38-39 даражагача кўтарилади; Ҳожат чиқариш давомида анусда қаттиқ оғриқ бўлади;\n- Тез-тез сийдик қистаб, лекин сийдик томчилайди, холос;\n- Сийиш оғриқ билан бўлади;\n- Қовуқ бўшлиғи атрофида оғриқлар бўлади. Лекин кўп ҳолларда касаллик сурункали кечади ва бу ҳақида эркак билмай юриши ҳам мумкин.\nПростатит нимага таъсир қилади?\nПростатит туфайли простата бези ишлаб чиқарган суюқлик қонга сўрилмагани учун эркакда эрекция функцияси бузилади. Простатит оқибати қандай? Агар бемор вақтида шифокорга мурожаат этмаса, кейинчалик безда йиринг пайдо бўлиши мумкин. Касалликнинг сурункали ҳолати йиллар мобайнида эркак танасида яширин кечиб ўзини сездирмайди, лекин унинг оқабатида цистит (қовуқнинг яллиғланиши), пиелонефрит (буйрак яллиғланиши), везикулит (уруғ пуфакчаларининг яллиғланиши), эпидимоорхит (мояклар яллиғланиши) касалликлари ривожланиши мумкин. Бу касалликлар эса эркакда бепуштликни юзага келтириши мумкин.\nДаволашдан олдин қуйидаги текширувлар ўтказилади:\n- Компютер орқали сканер;\n- Уч томонлама ултратовушли ташхис;\n- Иммунофермент муолажаси.\nСўнгги пайтларда простатитни даволашда вакумли трансуреталли аспирация усули қўлланилади. Унинг ичига трансуреталлик гипертермия, радиотўлқинли терапия, биорезонансли терапия киради.\nПростатитни даволашнинг энг замонавий усуллари билан танишинг\nПростатитни олдини олиш:\nҲар куни камида 1 соат жисмоний машғулотлар бажариш;\nКўп ҳаракат қилиш; Соғлом турмуш тарзида яшаш;\nПала-партиш жинсий алоқалардан воз кечиш;\nОртиқча музлашдан ўзини асраш;\nҚабзиятнинг олдини олиш;\nРух (синк) моддасига бой маҳсулотларни кўпроқ истеъмол қилиш;\nМунтазам равишда жинсий алоқада бўлиш;\nЁши 30 дан ошган бўлса, йилда 1 марта уролог, андролог кўригидан ўтиш.\nЯнгиликлар » Тиббиёт » Простата бези билан боғлиқ муаммолар\n13:01 Ўқинг жудаям қизиқ: кўкрак саратонини қурбақа ёрдамида даволаган табиб (Эксклюзив)


Пул чиқариш - | Hizb-Uzbekiston.info\nHome›САҚОФИЙ БЎЛИМ›Пул чиқариш\nЖамиятнинг товар нархини белгилаши баҳо бўлса, меҳнат нархини белгилаши ҳақдир. Шу белгилашни ифодаловчи нарса пулдир. У туфайли биз учун ҳар хил товарларни ҳам, меҳнатларни ҳам ўлчаш имкони туғилади. Натижада турли хил товарлар ва меҳнатларни бир-бирига солиштириш осон кечади. Негаки уларнинг ҳаммаси умумий миқёс ҳисобланмиш битта бирликка (пул бирлигига) бориб тақалади. Ишчининг ҳам, товарнинг ҳам ҳақини тўлаш шу бирлик асосида жорий қилинади.\nПулларнинг қиймати улардаги сотиб олиш қуввати билан, яъни инсоннинг уларга қанча товар ёки меҳнат сотиб олиши мумкинлигига қараб ўлчанади. Шунга кўра, жамиятнинг товар ва меҳнат нархини белгилашини ифодаловчи нарса пул бўлиши учун сотиб олиш қувватига эга бўлиши, яъни одамлар у орқали товар ва меҳнатларга эриша олишлари шарт.\nАслида бу нарса пул бўлиши учун алоҳида бир ички қувватга эга бўлиши ёки таяниши, бошқачароқ қилиб айтганда, унинг ўзи одамларнинг наздида эътиборли қиймат соҳиби бўлиши лозим. Лекин давлатларнинг пул ишлаб чиқариш воқеи бундай эмас. Айрим давлатларда пул алоҳида бир ички қувватга эга бўлса ёки суянса, айримларида бир нарса пул, деб қабул қилинади-да, унга сотиб олиш қуввати берилади. Давлатлар пул чиқаришда ё олтин-кумуш низомига ёки мажбурий қоғоз пул низомига асосланадилар.\nОлтин-кумуш низомига асосланган давлатларда пул чиқариш ПУЛ. Мажбурий қоғоз пул низомига асосланган давлатларда пул чиқариш\nTagsПул чиқариштовар нархи\nАёл кишини озодликка чиқариш, ўзаро тенглик, халқаро хотин-қизлар куни…,\nЭндрюс ҳарбий саммитидан кўзланган мақсадлар\nРоббимизни кўрсатмаларига амал қилсак, бирлашамиз, тикланамиз, нажот топамиз


Ақоид | HikmatNuri\nCategory Archives: Ақоид\nБу бўлимда Ислом ақидаси ҳақида сўз юритилади.\nЭшикдан кирган одам учун ўриндан туриш\nСавол: Эшикдан кирган одам учун ўриндан туриш ва уни ўпишнинг ҳукми нима?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 2294):\nБиринчидан: Кириб келган одам учун ўриндан туриш ҳақидаги саволга, шайхулислом Ибн Таймийя раҳимаҳуллоҳ шаръий далилларга асосланган қониқарли жавобни берган. Биз, ўша жавобни мавзуга муносиб бўлгани боис, бу ерда келтирамиз. Шайхулислом раҳимаҳуллоҳ шундай деди: «Расулуллоҳ соллаллоҳу алайҳи ва саллам ва рошид халифалар замонида яшаган салафлар Расулуллоҳ соллаллоҳу алайҳи ва салламни ҳар кўрганларида, замондошларимиздан кўплари қилаётганидек, ҳадеб ўринларидан туравермас эдилар. Балки, Анас ибн Молик разияллоҳу анҳу бу ҳақда: «Саҳобалар ўзларига Расулуллоҳ соллаллоҳу алайҳи ва салламдан кўра севимлироқ одам йўқ бўлишига қарамай, У зот келсалар, ёқтирмагани сабабли, ўринларидан туришмас, узоқ сафарда бўлсалар кутиб олиш учун ўринларидан турар эдилар»— деди (Термизий 5/90).\nРасулуллоҳ соллаллоҳу алайҳи ва салламнинг Икрима разияллоҳу анҳу учун ўринларидан турганлари нақл қилинган (Имом Молик ривояти, «Тамҳид» 12/52).\nСаъид ибн Муоз разияллоҳу анҳу келганида Расулуллоҳ соллаллоҳу алайҳи ва саллам ансорларга: «Сардорингиз учун оёққа турингиз!»- дедилар (Имом Бухорий 7/135, Имом Муслим (Нававий шарҳи билан бирга) 12/92, Абу Довуд 5/390, 391). Саъд разияллоҳу анҳу Қурайза қабиласи устидан ҳукм қилиш учун кетган ва улар унинг ҳукмига рози бўлишган эди.\nОдамлар Расулуллоҳ соллаллоҳу алайҳи ва саллам замонидаги салафлардан ўрнак олишлари лозим. Чунки, улар авлодларнинг энг яхшиларидир. Каломларнинг энг яхшиси – Аллоҳнинг каломи, йўлларнинг энг яхшиси эса Муҳаммад соллаллоҳу алайҳи ва салламнинг йўлидир. Ҳеч ким энг яхши одам ва энг яхши авлод йўлидан бошқа йўлларга оғмасин!\nИтоатли банда ўз дўстларининг одатий учрашувларда ўринларидан туриб кўришишларига рози бўлмаслиги керак. Шундай бўлсада бирон сафар ёки бошқа ишлардан қайтган одам бўлса ва одамлар ундай ҳолатдаги одамларни ҳурмат юзасидан тик туриб кутиб олишлари анъана бўлса ва тик туриб кутиб олинмаса ҳурматсизлик ҳисобланса, бунинг учун ўриндан туриш яхшидир. Чунки ўриндан турмаслик, кин ва адоватларга сабаб бўлиши мумкин. Агар одамларнинг одати суннатга мувофиқ бўлса, ўриндан турмаслик келган одам учун ҳурматсизлик ҳисобланмайди. Бу туриш, Расулуллоҳ соллаллоҳу алайҳи ва салламнинг: «Кимни ўзи учун одамларнинг ўринларидан туришлари қувонтирса, жойини жаҳаннамдан тайёрлаб олсин!» ҳадисидаги ўриндан туриш эмас (Абу Довуд 5/398, Термизий 5/90). Бу ҳадисда тилга олинган одам ўзи ўтирган ва бошқаларнинг туришларини хоҳлаган одамдир. Келган пайтида ўринларидан туришларини истаган одам эмас. Шунинг учун (уламолар) «унинг келишига турдим» жумласи билан «унинг учун турдим» жумласи орасини айирдилар. Келаётган одам учун ўрнидан турган одам, туришда бир хил кўринсада, ўтирган одам учун ўриндан туришнинг аксидир. (Имом Муслим раҳимаҳуллоҳнинг «Саҳиҳ» ҳадислар девонида) «Расулуллоҳ соллаллоҳу алайҳи ва саллам беморлик пайтларида ўтириб, саҳобалар эса тик туриб намоз ўқидилар. Шунда Расулуллоҳ соллаллоҳу алайҳи ва саллам уларни ўтириб намоз ўқишга буюрдилар ва: «Мени ажнабийлар бир-бирларини эъзозлаганидек эъзозламанглар!», дедилар» (Имом Муслим (Нававий шарҳи билан) 4/133, Абу Довуд 5/398, Ибн Можа 2/1261).\nРасулуллоҳ соллаллоҳу алайҳи ва саллам ўз раҳбарлари учун ўринларидан турадиган ажнабий халқларга ўхшаб қолмаслик учун, намозда ўзлари ўтирган пайтларида саҳобаларнинг тик туришларини таъқиқладилар ва: «Мени ажнабийлар бир-бирларини эъзозлаганидек эъзозламанглар!», дедилар.\nБуларнинг барчасининг хулосаси эса, салафнинг одат ва ахлоқларига тобеъ бўлиб, уларга амал қилишга имкони борича ҳаракат қилишдир. Агар биров биз айтгандек тушунмаса, буларнинг одат эканини билмаса ва одамлар одатига кўра муомала қилишни тарк қилишда фасод келиши аниқ бўлса, кичикроқ манфаатдан воз кечиб каттароғини қилинганидек, келиши эҳтимол бўлган катта фасоддан сақланиш учун кичикроқ фасодни қилинади» (Шайхулислом Ибн Таймийя «Мажмуъу фатаава» 1/374 ва ундан кейинги бетлар).\nШайхулислом Ибн Таймийя раҳимаҳуллоҳ қаламга олган мавзуни икки «Саҳиҳ» ҳадислар девонида Каъб ибн Молик разияллоҳу анҳу ва унинг йўлдошининг тавбаларини Аллоҳ таоло қабул қилган қиссада Каъб разияллоҳу анҳу масжидга кириб келганида Талҳа ибн Убайдуллоҳ разияллоҳу анҳу ўрнидан туриб, Каъб томон катта одимлар ташлаб юриб келгани, салом бергани ва тавбасининг қабули билан табриклагани, бироқ, Расулуллоҳ соллаллоҳу алайҳи ва салламнинг бунга эътироз этмаганларининг нақл қилиниши, қувватлайди (Имом Бухорий 5/130 ва ундан кейинги бетлар, Имом Муслим (Нававий шарҳи билан) 17/87 ва ундан кейинги бетлар).\nБу – кириб келган одамни кутиб олиш, у билан қўл бериб сўрашиш ва салом бериш учун ўриндан туришнинг жоиз эканига далолат қилади. Шунга ўхшаш ҳадис ҳам нақл қилингандир: «Расулуллоҳ соллаллоҳу алайҳи ва саллам қизлари Фотиманинг олдига кирса Фотима ўрнидан турар, отасининг қўлларини ушлар ва ўтирган жойига ўтқазар эди. Фотима разияллоҳу анҳо кирган пайтида Расулуллоҳ соллаллоҳу алайҳи ва саллам ҳам ўринларидан турар, қизининг қўлидан ушлар ва ўз жойига ўтқазар эдилар» (Абу Довуд 5/391, Термизий 5/70). Бу ҳадисни Термизий ҳасан деди.\nИккинчидан: ўпиш ҳақида. Расулуллоҳ соллаллоҳу алайҳи ва салламдан унинг машру эканига далолат қилган ҳадис нақл қилинган. Оиша разияллоҳу анҳо айтди: «Зайд ибн Ҳориса келганида Расулуллоҳ соллаллоҳу алайҳи ва саллам менинг уйимда эдилар. Зайд келиб эшикни қоқди ва Расулуллоҳ соллаллоҳу алайҳи ва салламнинг устларида кийими йўқ, кўйлакларини қўлида судраб, Зайд учун ўринларидан туриб юра бошладилар. Мен Расулуллоҳ соллаллоҳу алайҳи ва салламни бундан на аввал ва на кейин кийимсиз кўрмадим. Расулуллоҳ соллаллоҳу алайҳи ва саллам Зайдни қучоқладилар ва ўпдилар».\nБу ҳадисни Термизий ривоят қилди (Термизий 5/76) ва ҳасан ҳадис эканини айтди. Ҳадисдаги «кийими йўқ» жумласининг маъноси: Расулуллоҳ соллаллоҳу алайҳи ва саллам усталирда кўйлаги йўқ, бироқ изор – лунгилари бор эди. Ушбу ҳадис кириб келган одамга шундай қилиш жоиз эканини ифодаламоқда.\nАбу Ҳурайра разияллоҳу анҳу айтди: «Расулуллоҳ соллаллоҳу алайҳи ва саллам (набираси) Ҳасан ибн Алийни ўпдилар. Буни кўрган Ақраъ ибн Ҳаабис: Менинг ўнта ўғлим бор ва мен улардан биронтасини ҳам ўпмадим,- деганида Расулуллоҳ соллаллоҳу алайҳи ва саллам: «Шафқат қилмаган шафқат кўрмайди!»– дедилар». Муттафақун алайҳ (Имом Бухорий 7/75, Имом Муслим (Нававий шарҳи билан) 15/76, Термизий 4/318, Имом Аҳмад 2/69).\nБу ҳадис, шафқат ва марҳамат бобидан ўпишнинг машру эканини кўрсатмоқда. Оддий учрашувларда ўпишнинг машру эканига далолат қиладиган бирон ҳужжат йўқ. Бундай пйтларда қўл бериб сўрашиш етарлидир. Қатода разияллоҳу анҳу: Мен Анасга: Расулуллоҳ соллаллоҳу алайҳи ва саллам асҳоблари ичида қўл бериб сўрашиш бормиди?- деб сўрасам: Ҳа,- деб жавоб берди, деди (Имом Бухорий 7/136, Термизий 5/75).\nАнас разияллоҳу анҳу айтди: «Яманликлар келганида Расулуллоҳ соллаллоҳу алайҳи ва саллам: «Яманликлар келди. Улар қўл бериб сўрашишни илк бошлаганлардир»– дедилар». Бу ҳадисни Абу Довуд раҳимаҳуллоҳ соғлом санад билан ривоят қилди (Абу Довуд 5/389).\nБароъ ибн Озиб разияллоҳу анҳу айтди: «Расулуллоҳ соллаллоҳу алайҳи ва саллам: «Икки мусулмон учрашгач қўл бериб сўрашишар экан, улар айрилишларидан илгари Аллоҳ уларни мағфират қилади»- дедилар». Бу ҳадисни Абу Довуд (5/388), Термизий (4/74), Имом Аҳмад (4/289, 303) нақл қилдилар. Термизий бу ҳадисни саҳиҳ деди (Ибн Можа 2/1220).\nАнас разияллоҳу анҳу айтди: «Бир одам: Ё Расулуллоҳ, айримларимиз биродари ёки дўсти билан учрашса унга эгилса бўладими?,- деб савол берди. Расулуллоҳ соллаллоҳу алайҳи ва саллам: «Йўқ»,- деб жавоб бердилар. – Уни қучоқлаб ўпадими?- деди. – Йўқ,– деди Расулуллоҳ соллаллоҳу алайҳи ва саллам. – Унинг қўлини олиб сўрашадими?- сўради ҳалиги одам. – Ҳа,– деб жавоб беридалар Расулуллоҳ соллаллоҳу алайҳи ва саллам». Термизий бу ҳадисни ривоят қилди ва: Ҳасан ҳадисдир. Бироқ, санади заифдир, деди (5/75). Чунки, Ҳанзала ибн Садусий илм аҳллари тарафидан заиф ўлароқ қабул қилинган. Шояд Термизий раҳимаҳуллоҳ бу ҳадисни бошқа ҳадисларда далолати бўлгани учун ҳам ҳасан ўлароқ қабул қилгандир.\nИмом Аҳмад, Насоий ва бошқа муҳаддислар соғлом (саҳиҳ) санад билан қуйидаги ҳадисни нақл қилдилар. Термизий раҳимаҳуллоҳ Софван ибн Ассол разияллоҳу анҳудан саҳиҳ санад билан ривоят қилади: «Иккита яҳудий Расулуллоҳ соллаллоҳу алайҳи ва салламдан тўққизта мўъжиза ҳақида сўрадилар. Улар саволларига жавоб берган Расулуллоҳ соллаллоҳу алайҳи ва салламнинг қўллари ва оёқларини ўпдилар ва Сизнинг пайғамбар эканингизга гувоҳмиз!,- дедилар» (Термизий 2734, Насоий «Мужтабаа» 4087, Имом Аҳмад 4/239, 240, Ибн Можа 3705).\nТабароний раҳимаҳуллоҳ яхши санад билан Анас разияллоҳу анҳудан ривоят қилди: «Расулуллоҳ соллаллоҳу алайҳи ва салламнинг асҳоблари қўл бериб сўрашишар, сафардан қайтсалар қучоқлашишар эдилар» (Ҳайсамий «Мажмаъуз завааид» 8/36). Буни аллома Ибн Муфлиҳ «ал-Аадаабуш шаръийя» китобида қаламга олди.